COVID-19: Itali Catat Hampir 5,000 Korban, Tertinggi Di Dunia

ROM: Kematian akibat penularan wabak COVID-19 di Itali melonjak sebanyak 793, semalam, sekali gus menyaksikan jumlah korban mencecah hampir 5,000 mangsa yang juga kadar tertinggi di dunia, setakat ini.

Angka kes kematian itu adalah peningkatan terbesar dalam tempoh sehari sejak virus itu muncul di Itali, bulan lalu, dengan seramai 4,825 telah maut selepas negara ini merekodkan jumlah korban mengatasi China pada Khamis lalu.

Agensi Perlindungan Awam memaklumkan, kes jangkitan juga meningkat daripada 47,021 kepada 53,578, dengan 2,857 pesakit berada di unit rawatan rapi (ICU) berbanding 2,655 sebelum ini.

Dalam usaha mendesak terkini bagi membanteras pandemik COVID-19, Rom mengarahkan semua perniagaan mesti ditutup hingga 3 April depan.

Bagaimanapun, pengecualian diberikan kepada operasi yang penting untuk mengekalkan rantaian bekalan barangan keperluan di negara ini.

Perdana Menteri, Giuseppe Conte, menjelaskan hanya aktiviti pengeluaran yang penting dibenar untuk diteruskan sepanjang tempoh terbabit.

“Ini adalah krisis paling sukar dalam tempoh pascaperang kita,” katanya melalui satu rakaman video dalam Facebook.

Namun, Conte tidak memperincikan jenis perniagaan dan kilang yang disifatkan sebagai penting untuk keperluan negara ketika ini.

Kerajaan dijangka mengeluarkan satu dekri kecemasan, hari ini, bagi menguatkuasakan tindakan keras yang baharu dengan segera.

Pasar raya, farmasi, pos dan perbankan akan kekal dibuka, selain perkhidmatan awam penting termasuk pengangkutan diteruskan.

“Kita sedang memperlahankan enjin pengeluaran negara tetapi bukan menghentikannya,” kata Conte.

Sementara itu, Ketua Suruhanjaya Kesatuan Eropah (EU), Ursula von der Leyen, menegaskan tidak ada satu negara anggota pun boleh menghadapi ancaman COVID-19 bersendirian.

“Virus ini tidak mengenal sempadan dan EU akan menjadi lebih kuat apabila kita bersatu,” katanya kepada akhbar Corriere della Sera.

Kelmarin, Suruhanjaya EU menggerakkan pemeteraian rasmi perjanjian dicapai menteri-menteri kewangan blok itu pada 5 Mac lalu, bagi menggantung sementara peraturan belanjawan yang mengehadkan jumlah pinjaman, sekali gus membantu usaha Itali dan negara Eropah lain memerangi COVID-19.

Kegagalan Itali untuk mengurangkan hutang besar sebanyak 134 peratus daripada Keluaran Dalam Negara Kasar (KDNK) lazimnya akan berdepan tindakan keras daripada eksekutif EU, namun von der Leyen menjelaskan bahawa terdapat perkara lain lebih utama ketika ini.

“Kerajaan Itali akan berupaya memperuntukkan sejumlah besar wang ke dalam ekonomi mengikut keperluan.

“Peraturan belanjawan yang biasa dikenakan, misalnya peraturan hutang, tidak akan berkuat kuasa pada ketika ini,” katanya. – REUTERS


Sah Cerai Talak Tiga, Teka-Teki Status Perkahwinan Sultan Kelantan Terjawab

KUALA LUMPUR: Teka-teki mengenai status perkahwinan Sultan Kelantan Sultan Muhammad V dengan wanita warga Rusia, Rihana Oksana Gorbatenko akhirnya terjawab, hari ini.

Menerusi kenyataan terkini, peguam Sultan Kelantan Sultan Muhammad V, Koh Tien Hua mengesahkan pasangan itu sah bercerai talak tiga pada 22 Jun lalu.

Menurut Tien Hua, firma guaman Eversheds Harry Elias LLP yang berpangkalan di Singapura itu sudah menghantar surat cerai talak tiga terbabit kepada pihak peguam Oksana.

“Dimaklumkan bahawa baginda telah bercerai talak tiga dengan Rihana Oxana Gorbatenko pada 22 Jun 2019 mengikut undang-undang Syariah dan Mahkamah Syariah Kelantan telah mengeluarkan Surat Perakuan Perceraian pada 1 Julai 2019 mengikut Enakmen Undang-undang Keluarga Islam 2002,” katanya, hari ini.

Terdahulu, khabar angin mengenai perkahwinan Yang di-Pertuan Agong ke-15 itu kecoh di laman sosial selepas timbul dakwaan pasangan yang berkahwin kira-kira setahun lalu itu telah bercerai talak tiga.

Menurut sijil perceraian yang dipercayai didaftarkan 1 Julai lalu selepas proses perceraian Oksana, 26 tahun, bertarikh 22 Jun di Singapura.

Sijil perceraian yang dilengkapi dengan nombor siri itu turut menyatakan perceraian itu sudah mendapat kelulusan daripada Mahkamah Syariah.

Model jelita yang dinobatkan sebagai Ratu Moscow 2015 itu dipercayai melangsungkan perkahwinan pada November 2018, lapor portal berita berpusat di United Kingdom, Daily Mail.

Pada 22 Mei lalu, Sultan Muhammad V dan Oksana selamat dikurniakan putera sulung diberi nama Tengku Ismail Leon Petra Tengku Muhammad V Faris Petra.


Setahun Tak Jumpa Suami, Wanita Nekad Sembunyi Dalam Bonet Kereta Untuk Rentas Negeri

KUALA LUMPUR: Seorang wanita warga Indonesia tanpa dokumen yang tinggal di Nilai, Negeri Sembilan nekad merentas negeri dalam but kereta untuk berjumpa suaminya yang tidak ditemuinya sejak setahun lalu.

Ketua Polis Daerah Alor Gajah Arshad Abu dipetik Bernama berkata, wanita berusia 23 tahun itu ditahan bersama seorang lelaki yang juga pemandu kenderaan e-panggilan berusia 27 tahun beralamat di Seremban, pada kira-kira 2.30 petang di Plaza Tol Simpang Ampat di sini.

“Siasatan awal mendapati wanita berkenaan sebelum itu berada di tempat duduk belakang kenderaan ditumpanginya, dan bertindak masuk ke dalam but kenderaan itu beberapa meter sebelum sampai ke sekatan jalan raya di plaza tol berkenaan.

“Wanita berkenaan ditemui di dalam but kereta dalam keadaan berbaring ketika pemeriksaan anggota keselamatan di sekatan jalan raya plaza tol tersebut,” katanya dalam satu kenyataan di sini hari ini.

Beliau berkata siasatan awal mendapati wanita berkenaan nekad mengambil tindakan sedemikian, selepas setahun tidak bertemu dengan suaminya yang berada di Rembia.

Katanya kes berkenaan disiasat di bawah Seksyen 6(1)(c) Akta Imigresen 1959/63 kerana tiada pengenalan diri yang sah, Seksyen 56(1)(D) Akta Imigresen 1959/63 kerana melindungi warga asing tanpa dokumen yang sah, dan Peraturan 15 Peraturan-Peraturan Pencegahan dan Pengawalan Penyakit Berjangkit 2021. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adibah Noor Meninggal Dunia

KUALA LUMPUR: Penyanyi lagu Terlalu Istimewa, Adibah Noor, 52, menghembuskan nafas terakhir di Hospital Gleneagles dipercayai akibat penyakit kanser ovari tahap empat, jam 6.30 petang ini.

Berita duka disahkan rakan artis, Datin Emylia Rosnaida yang juga isteri kepada Datuk AC Mizal menerusi laman Facebook.

“Ya, betul arwah baru sahaja meninggal dunia di hospital sebentar tadi,” katanya yang dalam perjalanan ke pusat perubatan swasta itu.

Mengikut sumber, arwah menghidap kanser ovari dan kini sudah berada pada tahap empat, namun, merahsiakannya.


Sabah FC Mahu Kutip Tiga Mata Di Cheras Malam Ini

KOTA KINABALU: Ketua jurulatih Sabah Football Club (FC), Kurniawan Dwi Yulianto berharap pasukan itu akan meneruskan momentum kemenangan mereka apabila bertemu Kuala Lumpur City FC di Stadium Bola Sepak Kuala Lumpur, di Cheras, malam ini.

Katanya, selepas kemenangan 2-1 terhadap Terengganu FC (TFC) di Stadium Likas, tempoh hari, selain dua lagi keputusan positif dalam aksi persahabatan, minggu lalu, skuad Badak kini semakin bersemangat untuk terus memburu mata.

“Semua perlawanan adalah penting kerana ketika ini Sabah FC hanya mengutip empat mata iaitu seri 1-1 menentang Melaka United FC dan menewaskan Terengganu FC 2-1 di Stadium Likas.

“Kita berharap momentum yang sudah kita bina ketika pertemuan dengan TFC dapat diteruskan dan saya juga melihat pemain sangat bersemangat untuk menghadapi perlawanan malam ini.

“Pasukan sudah bersiap sedia dan diharapkan semua yang dirancang akan dapat dilaksanakan dengan baik semasa perlawanan sebenar,” katanya ketika dihubungi, hari ini.

Sementara itu, Kurniawan mengingatkan barisan pemain supaya tidak memandang mudah pertemuan dengan Kuala Lumpur City FC dan mahu mereka bermain bermati-matian sehingga mencapai kemenangan.

“Semua tahu Kuala Lumpur City FC adalah pasukan yang kuat dan seringkali saya tekankan kepada pemain bahawa jangan pernah menganggap salah satu pasukan lebih kuat dan salah satu pula lebih lemah kerana bagi kami setiap game adalah ‘final’.

“Kita mahu pemain fokus 100 peratus dan bersiap sedia sepenuhnya untuk menghadapi aksi malam ini,” katanya.

Sabah FC kini berada di tangga ke-10 Liga Super selepas hanya mengutip empat mata daripada lima perlawanan. – HMetro


Perbaharui Lesen Memandu Boleh Dibuat Secara Online Bermula Hari Ini

Jabatan Pengangkutan Jalan Malaysia (JPJ) awal Oktober lalu telah mengumumkan pembaharuan Lesen Memandu Kompeten (CDL) secara dalam talian akan dilaksanakan mulai 16 Oktober 2020.

Berikutan itu, anda kini boleh memperbaharui lesen memandu secara dalam talian melalui sistem myEG bermula hari ini. Untuk melakukan transaksi termasuk pembaharuan lesen memandu melalui sistem ini, pendaftaran akaun perlu dibuat terlebih dahulu.

Setiap pembaharuan lesen memandu ini hanya boleh dilakukan untuk pemilik akaun yang mendaftar sahaja. Ini bermakna, anda tidak boleh membuat pembaharuan lesen memandu bagi pihak ketiga.

Sementara itu, tempoh pembaharuan lesen adalah dari 1 hingga 5 tahun. Terdapat dua kaedah pengambilan yang boleh dilakukan sama ada melalui Pusat e-Khidmat (terhad kepada beberapa kawasan sahaja) atau secara penghantaran (delivery).

Caj dan tempoh penghantaran adalah mengikut kawasan dengan 2 hingga 5 hari bekerja. Bagi proses pembayaran pula, terdapat dua kaedah yang disediakan iaitu secara kad kredit atau perbankan dalam talian (online banking).

Untuk maklumat lanjut mengenai pembaharuan lesen memandu secara dalam talian, layari laman myEG.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah berkurung di ESSZone dilanjutkan hingga 11 Jan

KOTA KINABALU, 26 Dis – Perintah berkurung di kawasan perairan tujuh daerah dalam Zon Selamat Timur Sabah (ESSZone) dilanjutkan sehingga 11 Jan depan berkuat kuasa hari ini.

Pesuruhjaya Polis Sabah Datuk Omar Mammah berkata perintah berkurung dari 6 petang hingga 6 pagi itu meliputi kawasan perairan daerah Tawau, Semporna, Kunak, Lahad Datu, Kinabatangan, Sandakan, dan Beluran.

“Dengan berkuat kuasanya perintah berkurung ini, orang ramai yang tinggal di kawasan terbabit dikehendaki berada dalam rumah dan orang lain tidak dibenarkan memasuki atau berada di kawasan diisytiharkan antara 6 petang hingga 6 pagi pada tarikh dinyatakan,” katanya dalam kenyataan di sini, hari ini.

Omar berkata perintah berkurung itu diteruskan bagi memastikan kawasan perairan terbabit tidak diceroboh pengganas yang mengancam keselamatan para penyelidik antarabangsa menjalankan penyelidikan dan pelancong melawat pulau peranginan.

Beliau berkata perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat yang berada di kawasan daratan ESSZone.

Omar juga berkata perintah berkurung itu akan memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone bagi mengeluarkan permit kepada pemohon layak bagi tujuan aktiviti perikanan atau ada keperluan mendesak untuk melalui kawasan perintah berkurung,” katanya.


Kereta, Lot Kedai Musnah Dalam Dua Kebakaran Berasingan Di Beaufort

BEAUFORT: Sebuah kenderaan terbakar dalam kejadian di hadapan sebuah stesen minyak pada pukul 1 petang kelmarin.

Pegawai Bomba Kanan Dua Balai Bomba dan Penyelamat Beaufort, Willy Gilbert berkata pihaknya menerima panggilan kecemasan pada pukul 1.42 petang sebelum bergegas ke lokasi kebakaran bagi operasi kebombaan.

“Kebakaran melibatkan sebuah kereta jenis Proton Saga BLM yang terbakar seratus peratus dibahagian enjin.Bagaimanapun, kebakaran berjaya dipadam oleh orang awam menggunakan alat pemadam api sebelum ketibaan jentera bomba.

“Tetapi kita tetap melakukan pemeriksaan bagi memastikan tiada lagi punca api yang boleh mencetuskan kebakaran lain di lokasi,” katanya dalam kenyataan di sini, hari ini.

Sementara itu, dalam kejadian berasingan sebuah lot kedai di luar bangunan Servay Hypermarket, dekat sini, musnah dijilat api dalam kebakaran sekitar pukul 12.30 tengah hari.

Willy berkata tiada kecederaan dilaporkan dan lot kedai berkenaan sudah terbakar seratus peratus apabila dia bersama tujuh anggota lain tiba di lokasi kebakaran.

“Kebakaran sudah dipadam oleh orang awam menggunakan alat pemadam api sebelum ketibaan jentera bomba. Kita melaku pemeriksaan di kawasan terjejas untuk mengelakkan sebarang kemungkinan berbahaya.

“Nilai kerugian keseluruhan dan punca sebenarnya kebakaran masih dalam siasatan,” katanya sambil menambah operasi terkawal pada 1.21 petang dan tamat pada 1.34 petang. – SabahNewsToday


Wanita Warga Filipina Ke Tirai Besi, 21 Tahun Guna Kad Pengenalan Palsu

AYER KEROH: Tindakan seorang ibu tunggal tiga anak warga Filipina menggunakan kad pengenalan palsu sejak lebih 20 tahun lalu membawa padah apabila dijatuhi hukuman penjara tiga bulan di Mahkamah Majistret di sini, pada Isnin lalu.

Tertuduh, Elenita Maisog, 51, dijatuhi hukuman itu selepas membuat pengakuan bersalah sejurus pertuduhan terhadapnya dibacakan oleh jurubahasa di hadapan Majistret Nabiha Mohd Noor.

Mengikut pertuduhan, tertuduh didapati tanpa kuasa yang sah dan sebab munasabah telah memiliki kad pengenalan palsu atas nama Nuria Rahman yang beralamat di Sungai Udang, Melaka.

Kesalahan itu dikesan Bahagian Siasatan Penguatkuasaan, Jabatan Pendaftaran Negara (JPN) negeri Melaka pada pukul 3 petang, 9 Jun 2022 lalu.

Justeru, tertuduh didakwa mengikut peraturan 25(1)(e) Akta Pendaftaran Negara 1959 dan Peraturan-peraturan Pendaftaran Negara 1990 dan boleh dihukum di bawah peraturan yang sama.

Bagi kesalahan itu, tertuduh yang bekerja sebagai pembantu kantin sekolah berdepan hukuman penjara sehingga tiga tahun atau denda maksima RM 20,000 atau kedua-duanya sekali.

Mengikut fakta kes, hasil semakan nombor kad pengenalan berkenaan merujuk kepada individu bernama ‘Sapina’ dan tertuduh mengaku nama sebenarnya adalah Elenita Maisog dan berasal dari Misamis Occidental, Filipina.

Difahamkan, tindakan itu dikesan selepas tertuduh tampil ke pejabat JPN Melaka bagi proses pendaftaran tiga anaknya.

Terdahulu, pendakwaan yang dikendalikan Pegawai Pendakwa JPN Ahmad Amirul Ahmad Jamal memohon hukuman setimpal dikenakan terhadap tertuduh dengan mengambil kira wanita itu sudah menggunakan kad pengenalan berkenaan sejak 21 tahun yang lalu.

Beliau turut memohon tertuduh diserahkan kepada pihak Jabatan Imigresen selepas selesai tempoh pemenjaraan bagi tujuan pengusiran.

Nabiha pada penghakimannya kemudian menetapkan hukuman penjara tiga bulan dari tarikh ditangkap pada 9 Jun 2022 lalu.

Tertuduh tidak diwakili peguam. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada gelombang haba di Sabah

KOTA KINABALU: Jabatan Meteorologi Sabah menjelaskan tiada gelombang haba berlaku di negeri ini, walaupun cuaca panas susulan kekurangan hujan sejak awal tahun ini.

Pengarahnya, Ambun Dindang, berkata orang ramai tidak harus mudah percaya dengan maklumat berkaitan cuaca jika sumbernya bukan daripada Jabatan Meteorologi Malaysia.

“Setakat ini, Sabah belum ada gelombang haba walaupun cuaca panas disebabkan ketiadaan hujan. Maklumat yang menjadi viral itu yang kononnya Sabah mengalami gelombang haba pada hari ini tidak benar.

“Maklumat itu bukan daripada jabatan kami,” katanya ketika dihubungi BH di sini hari ini.

Beliau mengulas mengenai maklumat yang menjadi viral menerusi laman sosial Facebook dan aplikasi WhatsApp kononnya jam 12 tengah hari, hari ini, Sabah akan mengalami ‘heat wave’ yang teruk.

Mengulas lanjut, Ambun berkata, pihaknya menjangka suhu maksimum di Sabah sekitar 32 hingga 35 darjah Celsius, namun masih pada tahap biasa suhu yang dicatatkan pada bulan ini dan tidak mengakibatkan gelombang haba.

“Cuaca panas yang dialami sekarang normal dengan suhu maksimum di Sabah dalam lingkungan 32 hingga 35 darjah Celsius

“Jika kriteria gelombang haba dicapai, jabatan akan mengeluarkan nasihat gelombang haba. Tetapi buat masa sekarang, Sabah tiada mengalami gelombang itu. Saya juga mohon supaya orang ramai tidak menyebarkan maklumat yang tidak tepat bagi mengelakkan kekeliruan orang ramai.

“Orang ramai yang ingin mendapatkan maklumat terkini berkenaan cuaca boleh melayari laman sesawang kami di www.met.gov.my atau muat turun aplikasi mudah alih myCuaca kami,” katanya.

Dalam pada itu, Ambun berkata, negara sedang mengalami musim Monsun Barat Daya yang secara relatifnya lebih kering, berbanding dengan monsun lain seperti Monsun Timur Laut pada bulan November hingga Mac dan musim peralihan monsun pada April hingga awal Mei. – Berita Harian


Bayaran Bantuan Keluarga Malaysia (BKM) Mulai 28 Mac ini

KUALA LUMPUR: Bayaran Bantuan Keluarga Malaysia (BKM) kepada 8.6 juta penerima akan disalurkan mulai 28 Mac ini, membabitkan peruntukan berjumlah RM2 bilion.

Perdana Menteri Datuk Seri Ismail Sabri Yaakob berkata, penerima merangkumi empat juta isi rumah, 1.2 juta warga emas termasuk tiada pasangan dan 3.4 juta individu bujang.

Katanya, mereka akan menerima bayaran antara RM100 hingga RM300 berdasarkan kelayakan masing-masing.

“BKM adalah inisiatif bantuan tunai langsung yang diumumkan di dalam Belanjawan 2022 bagi memanfaatkan golongan B40.

“Pembayaran ini juga bagi meringankan beban kewangan rakyat terutamanya dalam menyambut bulan Ramadan,” katanya dalam kenyataan, di sini hari ini.

Ismail Sabri berkata, pembayaran akan terus dikreditkan ke akaun bank mulai 28 Mac hingga 8 April, sementara penerima yang tidak mempunyai akaun bank termasuk di Sabah dan Sarawak, bantuan disalurkan melalui cawangan Bank Simpanan Nasional (BSN) pada 30 Mac.

“Pihak BSN akan mengeluarkan panduan prosedur operasi standard (SOP) dari masa ke semasa,” katanya.

Selain itu, Perdana Menteri berkata, permohonan rayuan terhadap bantuan itu dibuka mulai 2 Mei selama sebulan bagi memastikan program BKM disasarkan kepada mereka yang benar-benar layak.

Katanya, proses pertimbangan semula permohonan yang tidak diluluskan sebelum ini untuk beri ruang kepada mereka selepas mengemukakan dokumen yang disemak semula Lembaga Hasil Dalam Negeri Malaysia (LHDNM).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan pelajar pendidikan tinggi 2019 dikreditkan mulai hari ini

PUTRAJAYA, 28 Mac – Bantuan Pelajar Pendidikan Tinggi (BPPT) 2019 sebanyak RM100 disalurkan melalui Kad Diskaun Siswa Bank Rakyat secara berperingkat mulai hari ini, kata Kementerian Pendidikan.

Bantuan itu dijangka memanfaatkan 1.2 juta pelajar dengan peruntukan RM120 juta, kata kementerian itu dalam kenyataan hari ini.

“Bagi pelajar yang sudah mempunyai Kad Diskaun Siswa Bank Rakyat, bantuan akan dikreditkan ke akaun pelajar mulai 28 Mac 2019 secara berperingkat manakala bagi pelajar yang belum mempunyai kad itu, permohonan baharu boleh dibuat melalui portal Bank Rakyat mulai 1 April 2019,” katanya.

Pelajar yang memenuhi kriteria boleh membuat semakan status kelayakan melalui portal Bank Rakyat mulai hari di pautan http://www.bankrakyat.com.my/bppt.

Menurutnya, jika semakan status menunjukkan “TIADA REKOD”, pelajar diminta menghubungi dan memaklumkan kepada Bahagian Hal Ehwal Pelajar institusi pendidikan masing-masing untuk mengemas kini data MyMohes selewat-lewatnya pada 28 April 2019.

Untuk maklumat lanjut, pelajar boleh merujuk kepada Garis Panduan Pemberian BPPT 2019 dengan mengakses pautan portal Kementerian Pendidikan https://www.moe.gov.my/index.php/pemberitahuan/pengumuman/4994-garispanduan-bppt2019.

Kementerian itu berkata tarikh akhir permohonan BPPT 2019 ialah pada 31 Mei dan tarikh akhir pengambilan Diskaun Siswa Bank Rakyat pada 31 Julai. – Bernama


Tak Mampu Bayar, Lelaki Tikam Pelacur Dengan Gunting

Kebiasaannya manusia akan menahan dirinya dari membeli sesuatu yang diinginikan ketika tidak memiliki wang.

Tetapi ada juga yang sanggup mencuri atau menipu semata-mata mahu mendapatkannya kerana telah dibutakan oleh keinginan sehingga gagal menilai baik buruk tindakan itu.

Dalam satu kes yang berlaku baru-baru ini, seorang lelaki tergamak menikam seorang remaja perempuan (pelacur) hanya kerana tidak mampu membayarnya selepas melakukan hubungan intim.

Suspek, Prayoga, 21, nekad menikam mangsa yang berusia 16 tahun di sebuah hotel di Denpasar Barat, Bali, Indonesia, pada Selasa 3 Disember lalu sekitar jam 4 petang.

Difahamkan, mereka berkenalan melalui media sosial dan bersepakat untuk berjumpa dan melakukan hubungan intim di sebuah hotel.

Selesai melampias nafsu, mangsa meminta suspek membayarnya sebanyak 600,000 rupiah (RM178).

Tetapi suspek hanya mempunyai 200,000 rupiah (RM60) sebelum menikam mangsa dengan menggunakan gunting.

Setelah ditikam, mangsa menjerit meminta tolong yang mengundang kedatangan kakitangan hotel untuk membantu.

Suspek cuba melarikan diri tetapi berjaya ditangkap dan dibawa ke Balai Polis Denpasar Barat untuk tindakan lanjut.

Mangsa mengalami kecederaan di lengan, leher dan perut.

Suspek kini disiasat dan akan didakwa di mahkamah atas pertuduhan mencederakan mangsa dengan niat.

Suspek juga berdepan dengan hukuman penjara lima tahun.


PKP: 5 Laluan Ke Pusat Bandar Tawau Ditutup

TAWAU: Polis menutup semua lima laluan utama ke pusat bandar di sini bagi tempoh 24 jam sepanjang tempoh pelaksanaan Perintah Kawalan Pergerakan (PKP) bermula jam 2 petang ini susulan Tawau dikategorikan sebagai zon merah selepas mencatatkan 67 kes positif COVID-19.

Ketua Polis Daerah Tawau, Asisten Komisioner Peter Umbuas, berkata Tawau daerah pertama di Sabah yang dikategorikan sebagai kawasan Zon Merah dan penutupan laluan secara kekal itu bagi memastikan orang ramai tidak bergerak secara bebas sepanjang tempoh PKP.

Jelasnya, langkah itu juga bertujuan meningkatkan tahap pematuhan orang ramai terhadap Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (2020).

“Lima laluan masuk ke pusat bandar yang ditutup adalah Jalan Utara; simpang susur Jalan Salleh ke Jalan Dominic; Jalan Mawar (Lampu Isyarat Telekom); Jalan Kuhara (Lampu Isyarat Takada); dan Jalan Damai (Lampu Isyarat Jalan Damai).

“Turut ditutup adalah Jalan Apas arah masuk pusat bandar, bagaimanapun orang ramai masih boleh menggunakan lencongan ke Jalan Damai,” katanya menerusi kenyataan media di sini, hari ini.

Peter berkata, pihaknya turut membuat dua lagi penambahan sekatan jalan raya (SJR) menjadikan sembilan keseluruhannya melibatkan penugasan anggota daripada cawangan Pasukan Gerakan Am (PGA); Pasukan Polis Marin (PPM); SSPDRM,

Angkatan Tentera Malaysia (ATM); RELA; MPT; dan Angkatan Pertahanan Awam (APM).

“Mohon kerjasama masyarakat Tawau untuk mematuhi PKP dan berwaspada di jalan-jalan yang ditutup dan SJR yang dilakukan,” katanya.


Jangan Kaitkan Dengan Parti

KOTA KINABALU: Kepimpinan Wira Warisan Bahagian Kota Belud menyerahkan sepenuhnya kepada polis berhubung penahanan Ketua Wira bahagian itu akibat dadah, kelmarin.

Timbalan Ketua Wira Kota Belud, Mohd Khidir Lamsil berkata, kepimpinan Wira Warisan bahagian itu tidak terjejas dengan isu berkenaan.

Katanya, perkara itu sebaliknya adalah atas perbuatan peribadi dan berharap spekulasi yang dibuat tidak dikaitkan dengan parti.

“Sebagai ahli parti, kami mohon perbuatan individu terbabit tidak dikaitkan dengan parti. Kami akan terus bekerjasama dengan pihak polis sekiranya diperlukan untuk membantu siasatan,” katanya dalam kenyataan media, hari ini.

Mohd Khidir berkata, sebagai sahabat seperjuangan, mereka akan sentiasa memberikan sokongan moral kepada individu berkenaan.

Katanya, ini termasuk memberikan nasihat agar ketua pergerakan bahagian itu terus bersemangat dan menginsafi perbuatan berkenaan.

“Setiap manusia itu tidak akan lari daripada melakukan kesilapan. Tiada siapa yang kebal dengan undang-undang,” katanya.

Sementara itu, Pesuruhjaya Polis Sabah, Datuk Zaini Jass berkata, siasatan lanjut masih dijalankan mengikut Seksyen 12(2) Akta Dadah Berbahaya (ADB) 1952 dan Seksyen 15(1)(a) akta yang sama.

Katanya, selain daripada positif dadah, dalam penahanan jam 9.48 malam Sabtu lalu, polis turut menemui 0.11 gram syabu yang dianggarkan bernilai RM50 di dalam kenderaan suspek.

Dia ditahan polis dalam keadaan khayal selepas disyaki terbabit dalam aktiviti penagihan dadah berhampiran Kem Paradise, Kota Belud.

Suspek berusia 30-an itu ditahan polis yang bertindak atas maklumat diterima daripada tentera di kem berkenaan.

Sejak penahanan itu, beberapa keping gambar individu yang didakwa terbabit itu tular di media sosial. – Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Suspek Bunuh Rakan Guna Bakakuk Di Tongod Berjaya Ditangkap

KOTA KINABALU: Suspek utama kes bunuh menggunakan senapang patah atau ‘bakakuk’ di Kampung Linayukan, Tongod berjaya ditahan pagi ini selepas bersembunyi di dalam hutan selama tiga hari.

Suspek berusia 40 tahun itu dikatakan ditahan awal pagi ini oleh anggota Jabatan Sukarelawan Malaysia (Rela) Kampung Malagatan yang membantu polis memburu suspek.

Ketika ditangkap, suspek dikatakan dalam keadaan kelaparan.

Faktor tersebut dipercayai menjadi punca suspek keluar dari tempat persembunyiannya di dalam hutan.

Dalam kejadian kira-kira pukul 9 malam Selasa lalu, mangsa, Minus Malit, 40, maut selepas beberapa butir peluru menembusi dada mangsa sehingga ke belakang.

Terdahulu, mangsa dikatakan menyambut hari jadi salah seorang keluarganya di rumah mereka di kampung itu bermula pukul 2 petang yang turut menghidangkan arak sebelum suspek datang pada pukul 6 petang dan minum bersamanya.

Namun difahamkan, berlaku pertikaman lidah antara mangsa dengan suspek yang tidak diketahui puncanya menyebabkan suspek pulang ke rumahnya pada pukul 8.30 malam.

Seterusnya pada pukul 9 malam suspek telah datang semula ke rumah mangsa dengan membawa selaras senapang bakakok lalu melepaskan sedas tembakan ke udara dan mencabar mangsa untuk keluar dari rumah bersemuka dengannya.

Mendengar cabaran itu, mangsa telah mencapai sebatang tukul yang berada berhampiran dengannya dan terus bergerak menuju ke arah suspek sebelum dia ditembak.

Sementara itu, pihak polis masih belum mengeluarkan kenyataan tentang perkara tersebut.


Merokok di premis makanan, Jabatan Kesihatan Sabah Keluarkan 406 amaran

JABATAN Kesihatan Sabah mengeluarkan 406 notis amaran berhubung larangan merokok di kedai makan menerusi pemeriksaan 2,261 premis di seluruh negeri sehingga akhir bulan lalu.

Menteri Kesihatan dan Kesejahteraan Rakyat Sabah, Datuk Stephen Wong berkata, sepanjang dua bulan lalu, sebanyak 2,710 aktiviti penguatkuasaan pendidikan turut dilaksanakan di seluruh negeri.

Katanya, kerajaan negeri, Kementerian Kesihatan dan pihak berkuasa tempatan (PBT) sentiasa komited memastikan aktiviti penguatkuasaan pendidikan diteruskan selari dengan keputusan Kabinet negeri melaksanakan program itu bermula 1 Februari hingga 30 Jun depan.

“Sepanjang tempoh itu, pasukan penguatkuasaan dari Jabatan Kesihatan dengan dibantu PBT memantau premis yang ditampal dengan tanda larangan merokok berdasarkan spesifikasi, selain memberi nasihat dan penerangan kepada pemilik serta orang awam berhubung larangan itu.

“Ia memberi peluang kepada orang ramai untuk memahami dan menjadikan tabiat tidak merokok di kedai makan sebagai budaya sebelum penguatkuasaan penuh dilaksanakan berkuat kuasa 1 Julai depan,” katanya dalam kenyataan, hari ini.

Mulai 1 Julai, Wong berkata, denda sehingga RM10,000 atau penjara maksimum dua tahun boleh dikenakan terhadap sesiapa yang didapati merokok di premis makanan.

Sementara itu, katanya, secara keseluruhan orang ramai menyambut baik pelaksanaan peraturan itu, namun masih ada segelintir individu tidak bersetuju.

Orang ramai boleh menyalurkan aduan berkaitan pematuhan larangan merokok melalui Infoline Kementerian Kesihatan di talian 03-88924530 atau aplikasi Whatsapp 010-8608949. – Harian Metro


Bapa, anak makan polis

KIEV: Dua beranak ditahan selepas disyaki memenggal seorang bekas polis dan memakan mayatnya di sebuah pekan di Ukraine.

Penduduk di Saltivka terkejut apabila menemui mayat tidak berkepala ditinggalkan berhampiran pintu masuk ke bilik bawah tanah berhampiran satu blok apartmen. Mayat berkenaan turut menunjukkan kesan lapahan, lapor Daily Mail.

Polis yang menyerbu kediaman seorang bapa dan anak lelakinya berusia 20 tahun menemui kepala mangsa berumur 45 tahun itu disorokkan dalam kotak yang diletakkan di balkoni rumah berkenaan.

Dua suspek itu yang ditemui separuh bogel dalam rumah mereka, kemudian ditahan. Mangsa dan dua beranak berkenaan tidak didedahkan identiti mereka.

Seorang penduduk, Alexandra Grabeynik berkata: “Saya melihat mayat itu, memang tiada kepala. Seluarnya disingsing dan dagingnya dikerat dari bahagian kaki.”

Mangsa dipercayai bekas polis yang dilaporkan hilang sejak 4 Oktober lalu, kata keluarganya.


PGA Beluran Tahan 10 Pendatang Asing Tanpa Izin

BELURAN: Batalion 20 Pasukan Gerakan Am (PGA) Beluran berjaya menangkap 10 warga asing dalam dua kes berasingan di sini.

Tangkapan pertama membabitkan lima warga Filipina 19 hingga 52 tahun di jalan Manduring, Ulu Sapi, kira-kira pukul 8 malam, Sabtu.

Ia susulan pemeriksaan dilaksanakan sepasukan anggota diketuai Koperal Majang Anak Entawan ke atas sebuah kenderaan jenis PERODUA Alza yang dinaiki semua suspek.

Pegawai Pemerintah BN 20 PGA Beluran, Asisten Komisioner Mohd Nasaruddin M Nasir, berkata pemeriksaan lanjut ke atas semua suspek mendapati mereka tidak memiliki sebarang dokumen pengenalan diri yang sah.

Katanya, kes kedua membabitkan tangkapan lima lagi warga Indonesia yang dibuat di jalan Ladang Monsok oleh pasukan yang sama kira-kira jam 10.20 malam tadi.

“Semua suspek berusia antara 22 hingga 47 tahun menaiki sebuah kereta pacuan empat roda.

“Pemeriksaan turut mendapati semua suspek tidak memiliki sebarang pengenalan diri. Semua suspek dibawa ke Balai Polis Beluran untuk tindakan lanjut,” katanya dalam kenyataan di sini, hari ini.


Bekalan petrol, diesel di Sabah mencukupi

PENAMPANG, 31 Dis – Kementerian Perdagangan Dalam Negeri dan Hal Ehwal Pengguna (KPDNHEP) Sabah memberi jaminan bekalan minyak petrol dan diesel di negeri ini mencukupi sekali gus mengingatkan pengguna supaya tidak perlu khuatir mahupun membuat pembelian secara panik.

Pengarahnya Georgie Abas berkata jaminan itu diberikan selepas pihak penguatkuasa mengadakan lawatan serta pemeriksaan ke setiap stesen minyak petrol dan diesel di seluruh negeri dan mendapati bekalan sememangnya mencukupi setakat ini.

“KPNDHEP Sabah membuat pemeriksaan stesen minyak petrol dan diesel di seluruh negeri berikutan ada ura-ura mengatakan kemungkinan tiada bekalan minyak petrol dan diesal pada awal tahun baharu ini.

“Sejak 27 Dis hingga semalam (30 Dis), KPNDHEP Sabah telah membuat sebanyak 243 pemeriksaan ke atas 208 stesen minyak petrol dan diesel, dan berdasarkan itu, kami memberi jaminan bekalan minyak petrol dan diesel di Sabah mencukupi,” katanya kepada pemberita selepas melawat beberapa stesen minyak di sini, hari ini.

Dalam pada itu, Georgie juga berkata, pengusaha serta operator stesen minyak petrol dan diesel di Sabah diharap mematuhi arahan dikeluarkan KPNDHEP termasuk tidak sewenang-wenangnya menutup pam minyak di stesen mereka sekiranya ia tidak mengalami sebarang kerosakan.

“Walaupun hanya menutup sebuah pam, namun, tanpa kebenaran daripada KPDNHEP ia adalah satu kesalahan dan kami boleh mengambil tindakan Jika pam ada masalah operator stesen minyak perlu memaklumkan kepada kami termasuk jika bekalan minyak petrol dan diesel tidak mencukupi,” katanya.

Georgie berkata pengusaha serta operator stesen minyak petrol dan diesel yang didapati melakukan kesalahan akan dikenakan tindakan tegas termasuk didenda sehingga RM1 juta bagi kesalahan pertama atau sehingga RM3 juta bagi kesalahan kedua.

Orang ramai juga diminta melaporkan kepada KPDNHEP jika mendapati ada stesen minyak petrol dan diesel melanggar arahan dan peraturan dikeluarkan, katanya.

Sementara itu, Georgie berkata, pihaknya telah membuat sebanyak 56,092 pemeriksaan di premis termasuk pasaraya dan pasar tamu di seluruh negeri sepanjang tahun ini dengan merekodkan sebanyak 1,100 kes melibatkan nilai rampasan hampir RM7.5 juta.

Kesalahan dilakukan peniaga termasuk tidak meletakkan tanda harga atau menjual barang kawalan tidak mengikut harga ditetapkan KPDNHEP, katanya.


Covid-19: Malaysia Terus Catat Perkembangan Baik

PUTRAJAYA: Malaysia terus mencatatkan perkembangan baik kes Covid-19 apabila bilangan pesakit pulih melebihi kes jangkitan baharu.

Kementerian Kesihatan Malaysia (KKM) mengesahkan hari ini seramai 95 pesakit sembuh dan dibenarkan pulang, menjadikan jumlah keseluruhan pesakit yang pulih daripada jangkitan itu sehingga kini seramai 3,957 orang.

Ketua Pengarah Kesihatan, Datuk Dr Noor Hisham Abdullah berkata, sebanyak 40 kes baru dilaporkan setakat jam 12 tengah hari tadi, menjadikan jumlah keseluruhan kes positif Covid-19 di Malaysia adalah 5,820 orang.

“Oleh itu, jumlah kes aktif dengan kebolehjangkitan adalah 1,764 kes.

“Daripada jumlah itu, seramai 37 pesakit dirawat di unit rawatan rapi (ICU) dengan 17 pesakit memerlukan bantuan pernafasan,” katanya dalam sidang media harian Covid-19 di Putrajaya, hari ini.

Dr Noor Hisham berkata, daripada maklumat terkini yang dilaporkan ke Pusat Kesiapsiagaan dan Tindakan Cepat Krisis Kebangsaan (CPRC), dukacita dimaklumkan terdapat pertambahan satu kes kematian berkaitan Covid-19, sekali gus jumlah keseluruhan angka korban adalah sebanyak 99 orang.

“Kes kematian ke-99 (kes ke-4087) adalah lelaki warga Malaysia berumur 78 tahun dan mempunyai latar belakang penyakit kencing manis, darah tinggi dan strok.

“Mangsa dirawat di Hospital Enche’ Besar Hajjah Khalsom, Johor pada 7 April 2020 dan disahkan meninggal dunia pada 27 April 2020 jam 4.31 pagi,” katanya.


PRN Johor: Warisan Bertanding Kerana Prestasi Hambar PH Dalam 2 PRN

JOHOR BAHRU: Keputusan Warisan bertanding dalam pilihan raya negeri (PRN) Johor bagi memberikan pilihan kepada rakyat berikutan prestasi hambar Pakatan Harapan (PH) pada PRN Melaka dan Sarawak tahun lalu.

Ketua Wira Warisan, Azis Jamman, berkata keputusan pilihan raya di kedua-dua negeri adalah petunjuk jelas bahawa pengundi tidak lagi menyokong PH.

“Justeru, penglibatan Warisan dalam PRN Johor adalah bagi memberikan alternatif kepada pengundi yang sudah muak serta bosan dengan polemik politik kaum dan agama.

“Tuduhan Pemuda Sosialis DAP (DAPSY) Sabah yang mendakwa Warisan bersekongkol dengan Umno menunjukkan parti itu terdesak akibat kemerosotan sokongan kepada DAP,” katanya dalam kenyataan.

Beliau berkata, jika DAP sememangnya tidak pernah menolak mana-mana parti pembangkang untuk bertanding di Semenanjung kerana ia adalah hak demokrasi setiap parti maka ia tidak sepatutnya mempersoal langkah Warisan bertanding di Johor.

“Kami sudah bosan dengan lakonan PH di Parlimen. Mereka mengeluarkan kata-kata marah dan mengibas tangan mereka di hadapan televisyen namun di sebalik tabir, mereka telah membuat perjanjian untuk berkecuali.

“Jika Umno lahir di Istana Johor, mungkin Johor juga merupakan negeri kelahiran Warisan di Semenanjung.

“Jika sejarah telah membuktikan bahawa rakyat Sabah boleh menerima parti yang lahir dari Semenanjung, dalam kemelut politik yang melanda negara hari ini selain rakyat hilang kepercayaan terhadap ahli politik, Warisan merupakan parti yang boleh menjadi pilihan untuk rakyat Johor atas rekod prestasi Warisan yang terbukti mempunyai prinsip dan mengutamakan mandat rakyat pada pilihan raya umum yang lepas daripada kepentingan peribadi,” katanya.

Azis juga berkata Warisan serius dan ikhlas untuk membawa Malaysia ke arah yang lebih progresif dan bersatu.

Beliau berkata, Warisan selama ini konsisten dan enggan menandatangani memorandum persefahaman (MoU) dengan kerajaan yang akan menjadikan pembangkang tidak berkesan dan tanpa tujuan lagi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Larangan Masuk Sabah Dari Labuan

KOTA KINABALU: Kerajaan Sabah hari ini melarang kemasukan ke negeri itu dari Labuan berikutan varian membimbangkan (VOC) India B.1.617 dikesan di wilayah terbabit.

Jurucakap perkembangan harian COVID-19 Sabah, Datuk Masidi Manjun, berkata larangan itu berkuat-kuasa serta-merta sebagai langkah pencegahan bagi memastikan varian itu tidak merebak di negeri ini.

“Berikutan kewujudan varian India yang dikesan di Labuan, kerajaan negeri menyekat pergerakan orang awam untuk memasuki ke Labuan dan begitu juga sebaliknya yang mana orang awam dari Labuan juga disekat memasuki Sabah.

“Bagaimanapun, pengecualian dibenarkan bagi pergerakan berkaitan perkhidmatan perlu dan barangan keperluan, keselamatan dan kesihatan (perubatan) serta mendapat.

kebenaran khas dalam usaha menyekat varian itu menular ke negeri ini.

“Selain itu, pengangkutan feri awam juga hanya bagi keperluan perkhidmatan perlu dan barangan keperluan saja.

“Permohonan kebenaran bagi pasangan jarak jauh juga tidak akan dipertimbangkan bermula 28 Mei hingga 7 Jun ini,” katanya.

Semalam, media melaporkan Kementerian Kesihatan (KKM) mengesan kes pertama membabitkan rakyat tempatan yang positif COVID-19 varian India B.1.617.2.

Ketua Pengarah Kesihatan, Tan Sri Dr Noor Hisham Abdullah berkata, kes berkenaan adalah kontak rapat kepada seorang individu warga India yang bersama dengannya menaiki penerbangan dari Kuala Lumpur ke Wilayah Persekutuan Labuan pada 23 April lalu. – BH Online


Gerhana Matahari Anulus Di Seluruh Asia

SINGAPURA: Pemerhati langit dari Arab Saudi dan Oman yang datang ke India dan Singapura berpeluang menyaksikan gerhana matahari yang jarang berlaku.

Gerhana matahari anulus (cincin) berlaku apabila bulan tidak cukup dekat dengan bumi untuk melindungi matahari sepenuhnya lalu membentuk cincin nipis dari cakera solar yang dapat dilihat.

Bergantung pada keadaan cuaca, fenomena astronomi tahun ini dapat dilihat dari Timur Tengah di selatan India dan Asia Tenggara sebelum berakhir di utara Pasifik.

Ratusan ahli astronomi, jurugambar membanjiri pelabuhan Singapura untuk menyaksikan apa yang digambarkan sebagai ‘sekali seumur hidup’.

Di selatan India, orang ramai berkumpul di beberapa pantai di Tamil Nadu untuk menonton fenomena berkenaan.- AFP


Kad Khas Warga Asing Lama Menetap Di Sabah Akan Diperkenalkan – Hamzah

PUTRAJAYA: Kad khas untuk warga asing akan diperkenalkan untuk individu yang tiada dokumen pengenalan diri namun sudah lama menetap di Sabah.

Bagaimanapun, Menteri Dalam Negeri, Datuk Seri Hamzah Zainudin menegaskan, kad berkenaan bukanlah pemberian kerakyatan atau status penduduk tetap, sebaliknya untuk mengetahui keberadaan golongan terbabit di negeri berkenaan.

Menurutnya, cadangan itu diusulkan Kerajaan Negeri Sabah serta turut dibincangkan ketika mesyuarat pertama bagi Jawatankuasa Induk Pengurusan Warga Asing di Sabah (JKPWAS-INDUK) yang diadakan hari ini.

“Masalah di Sabah begitu sulit sekali, dia (warga asing) sudah tinggal lama dan kalau nak hantar balik, dia 30 tahun duduk sini dan mungkin sudah ada tiga atau empat generasi di sini.

“Warga asing ini juga ada yang tidak mengetahui kampung mereka di mana. Mereka ini tiada kad langsung, tiada dokumen dan sebab itu kita nak selaraskan kad warga asing kepada mereka, supaya kita dapat sahkan mereka itu warga asing.

“Berikutan itu, mesyuarat tadi meminta supaya melakukan pendataan semula warga asing ini bagi membolehkan pemberian kad berkenaan dapat dilaksanakan seawal Mei ini,” katanya.

Beliau berkata demikian selepas mempengerusikan JKPWAS-INDUK, di Kementerian Dalam Negeri, hari ini. Yang turut hadir ialah Ketua Menteri Sabah, Datuk Seri Hajiji Noor.

Hamzah berkata, disebabkan warga asing berkenaan sudah tinggal di negeri di bawah bayu itu terlalu lama, pemberian kad berkenaan bagi mengurangkan permasalahan pada masa akan datang.

“Jika bapanya sendiri tidak tahu identitinya, bagaimana nasib keturunannya nanti. Jadi dengan adanya kad itu, sekurang-kurangnya mereka boleh diambil bekerja seterusnya mampu membayar yuran persekolahan anak-anak.

“Ini yang sepatutnya kita lakukan pada masa depan, kena ada sedikit sifat berperikemanusiaan. Kita tidak mahu masalah yang membelenggu penduduk di Sabah ini dibiarkan dan akan menjadi lagi teruk pada masa akan datang,” katanya.

Dalam pada itu, Hamzah berkata dalam mesyuarat yang sama, turut dipersetujui ialah pindaan Ordinan Kelahiran dan Kematian di Sabah. Ia adalah mengenai isu pendaftaran lewat kelahiran yang sedang diteliti di peringkat akhir dan mempertimbangkan tempoh pendaftaran kelahiran dari 42 hari kepada 90 hari. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Restoran Gagal Patuhi SOP Ditutup Di Sandakan

KOTA KINABALU: Dua restoran di Sandakan diarahkan tutup akibat gagal mematuhi prosedur operasi standard (SOP) ditetapkan Kementerian Kesihatan Malaysia (KKM).

Kedua-dua premis itu diarah tutup mengikut Seksyen 18(1)(f) Akta Pencegahan dan Pengawalan Penyakit Berjangkit 1988 (Akta 342) kerana pemilik premis tidak mematuhi arahan penjarakan sosial dan permit beroperasi.

Pengarah Kesihatan Negeri Sabah, Datuk Dr Christina Rundi berkata, dua premis itu antara 497 premis yang diperiksa melalui Operasi Bersepadu Perintah Kawalan Pergerakan (PKP) yang dijalankan oleh Unit Inspektorat dan Perundangan (UIP) di bawah Jabatan Kesihatan Negeri Sabah (JKNS) dengan kerjasama agensi lain.

Beliau berkata demikian dalam satu kenyataan, di sini semalam.

Dalam perkembangan lain, sempena Hari Hipertensi Sedunia semalam, JKNS mengingatkan penghidap hipertensi atau darah tinggi supaya lebih berhati-hati kerana mereka antara golongan berisiko mendapat jangkitan Covid-19.

“Berdasarkan Tinjauan Kebangsaan Kesihatan dan Morbiditi 2015, 26.8% orang dewasa di negeri Sabah didapati mengidap penyakit Hipertensi.

“Ini bermakna, satu daripada empat orang dewasa di Sabah mengidap penyakit darah tinggi.

“Inilah sebabnya, pihak JKNS sentiasa mengingatkan semua orang untuk mengamalkan norma baru bagi melindungi golongan berisiko dalam keluarga dan masyarakat daripada jangkitan Covid-19,” ujarnya.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Pesara Maut ‘Dilanggar’ Kenderaan Sendiri

BEAUFORT: Seorang pesara maut apabila ‘dilanggar’ dan dihempap pikap miliknya ketika memeriksa kenderaan itu di Jalan Kampung Gorowot, Kuala Penyu, di sini, malam tadi.

Dalam kejadian jam 8 malam itu, mangsa berusia 66 tahun yang disyaki mabuk memandu pikap jenis Toyota Hilux seorang diri untuk pulang ke rumahnya di Kampung Kayul, di sini.

Mangsa dikatakan mahu memeriksa kerosakan pada bahagian depan kenderaannya selepas pikap dipandunya terbabas ke bahu jalan di sebelah kanan.

Ketua Polis Daerah Beaufort Deputi Superintendan Azmir Abd Razak, berkata ketika memeriksa, kenderaan mangsa tiba-tiba dipercayai meluncur sendiri ke depan dan melanggarnya mangsa sehingga terjunam ke dalam gaung.

Katanya, akibat insiden itu, mangsa mengalami cedera parah di bahagian dalaman badan dan disahkan meninggal dunia di tempat kejadian oleh pegawai perubatan Hospital Kuala Penyu.

“Siasatan awal mendapati, kenderaan mangsa mengalami kerosakan di bahagian depan dan punca kemalangan dipercayai disebabkan oleh kecuaian mangsa sendiri.

“Tiada unsur-unsur khianat atau jenayah dikesan dalam kemalangan ini, namun siasatan lanjut masih diteruskan,” katanya dalam kenyataan media, hari ini.

Azmir berkata, mangsa disyaki mabuk dan memandu kenderaannya di bawah pengaruh alkohol yang dipercayai melebihi paras dibenarkan.

Katanya, sampel darah sudah diambil untuk ujian dadah dan alkohol bagi membantu siasatan lanjut.

“Kes disiasat mengikut Seksyen 41(1) Akta Pengangkutan Jalan 1987,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Catat 741 Kes Positif & 4 Kluster Baharu Hari Ini

KOTA KINABALU : Empat lagi kluster COVID-19 dikesan di Sabah hari ini dan 741 kes baharu dicatatkan di Sabah hari ini.

Menteri Kerajaan Tempatan dan Perumahan Datuk Seri Panglima Masidi Manjun berkata, Kota Kinabalu mencatatkan kes tertinggi sebanyak 149 kes, diikuti Tawau 87 kes dan Tuaran 77 kes.

Katanya, daerah Beaufort merekodkan sebanyak 60 kes, manakala Penampang 49 kes, Kudat 42 kes, Kinabatangan 37 kes, dan Papar 34 kes.

Menurutnya, Keningau dan Sipitang masing-masing 33 kes, diikuti Sandakan dan Ranau masing-masing 23 kes, Tongod 20 kes, Putatan 17 kes, dan Kota Marudu, Tambunan, serta Tenom masing-masing lapan kes.

“Daerah Lahad Datu merekodkan tujuh kes, Telupid dan Beluran masing-masing lima kes, manakala Semporna dan Kalabakan kedua-duanya empat kes, diikuti Kota Belud dan Kuala Penyu masing-masing tiga kes, serta Kunak hanya dua kes.

Dua daerah iaitu Nabawan dan Pitas tidak merekodkan sebarang kes,” katanya dalam kenyataan di sini.

Beliau berkata, empat kluster baharu yang direkodkan termasuklah Kluster Jalan Penampang, Kluster InderaSabah Tawau, Kluster Jeti Kudat, dan Kluster Industri Kelombong (Kota Kinabalu, Tuaran,      Penampang).

Seperti biasa jelasnya, sarıngan kontak rapat penyumbang paling tinggi  iaitu 379 kes (51.2 peratus) dan saringan bergejala pula mencatatkan 129 kes (17.4 peratus).

Katanya, kluster sedia ada menambah 101 kes (13.6 peratus) manakala sarıngan bersasar merekodkan 19 kes (2.6 peratus).

*Covid Update (27/07)**Sabah 741*Kota Kinabalu 149Tawau 87Tuaran 77Beaufort 60Penampang 49Kudat 42Kinabatangan 37Papar 34Keningau 33Sipitang 33Sandakan 23Ranau 23Tongod 20Putatan 17Kota Marudu 8Tambunan 8Tenom 8Lahad Datu 7Telupid 5Beluran 5Semporna 4Kalabakan 4Kota Belud 3Kuala Penyu 3Kunak 2*Sifar (0)*Nabawan, Pitas*Kluster Baru 1. Kluster Jln Penampang Penampang 29(+18)2. Kluster InderaSabah, Tawau 14(+11)3. Kluster Jeti Kudat, Kudat 44(+11)4. Kluster Industri Kelombong, (Kota Kinabalu, Tuaran, Penampang 23(+1)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bantuan Covid-19 Sabah, RM189 Juta Disalurkan Kepada 918,829 Keluarga

KOTA KINABALU: Kerajaan Sabah telah melaporkan bahawa setakat 22 Jun, sejumlah RM189 juta

telah disalurkan kepada 918,829 keluarga melalui Pakej Bantuan Covid-19 Sabah We Care sepanjang tempoh Perintah Kawalan Pergerakan (PKP).

Setiausaha Politik kepada Ketua Menteri, Nic Chak dalam satu kenyataan berkata, bantuan ini meliputi penduduk Sabah dalam pelbagai sektor.

“Bantuan sejumlah RM189 juta ini meliputi bantuan untuk penduduk di seluruh negeri Sabah dalam pelbagai sektor.

“Sebagai contoh, anggota RELA, pegawai-pegawai imigresen, anggota polis, pemandu pelancong, malim gunung, petani, nelayan, pengusaha kecil getah, warga emas, anak yatim, OKU, ibu tunggal, penjaja, mahasiswa, pemandu teksi, pemandu bas, wartawan, keluarga-keluarga dalam kumpulan B40 dan M40, pesakit Covid-19, suspek-suspek yang dikuarantin, perolehan topeng muka, sanitizer dan sebagainya.”

“Daripada jumlah besar RM189 juta ini, Jabatan Kebajikan Masyarakat telah mengagih RM18.9 juta kepada 63,226 keluarga atau individu anak yatim, warga, OKU, pesakit Covid-19 dan lain-lain.”

“Kementerian Pertanian dan Industri Makanan pula telah mengagihkan RM31.2 juta kepada 104,015 keluarga atau individu petani, nelayan, pengusaha kecil getah, pengusaha kecil kelapa sawit dan sebagainya. Manakala sejumlah 1,351 pemandu pelancong telah menerima RM405,300 daripada Kementerian Pelancongan, Kebudayaan & Alam Sekitar.

“Bagi Kementerian Pembangunan Luar Bandar, sejumlah RM36.68 juta telah dibayar kepada 99,986 keluarga dalam kumpulan miskin tegar, B40, e-kasih dan sebagainya,” katanya.

Melalui Jabatan Kerja Raya di bawah Kementerian Pembangunan Infrastruktur, sejumlah RM1.015juta telah dibayar kepada 3,386 pemandu teksi, pemandu bas dan pemandu lori manakala Jabatan Hal Ehwal Wanita telah membantu 1,969 ibu tunggal dengan sejumlah RM590,700

Bagi kategori penjaja, pengusaha tapak pasar malam, pemilik food truck dan lain-lain, Kementerian Kerajaan Tempatan dan Perumahan telah membelanjakan RM2.66 juta untuk membantu 13,328 orang dan tambahan sebanyak RM463,200 telah disalurkan oleh Dewan Bandaraya Kota Kinabalu (DBKK) bagi membantu 2,316 orang.

Kerajaan tidak melupakan rakyat Sabah yang berada di Semenanjung Malaysia. Melalui badan perhubungan yang ditubuhkan, sejumlah RM38.78 juta telah dibelanjakan untuk membantu 134,318 orang Sabah yang bekerja atau melanjutkan pelajaran di Semenanjung Malaysia.

Nic berkata, selain bantuan langsung, sejumlah wang yang besar turut digunakan untuk perolehan peralatan bagi tujuan mengawal penularan wabak Covid-19.

“Saya ingat di ketika PKP mula dilaksanakan, Sabah tidak berupaya menjalankan ujian sampel Covid-19 kerana kekurangan kit ujian. Kit-kit ujian tersebut sepatutnya dibekalkan oleh kerajaan persekutuan melalui Kementerian Kesihatan Malaysia. Tetapi, selepas menunggu berminggu-minggu, masih tidak sampai-sampai.

“Kami tidak sanggup tunggu Semenanjung kerana bimbang tentang keselamatan dan kesihatan penduduk Sabah.

“Jadi kerajaan Sabah membuat keputusan mendapatkan sendiri kit-kit ujian daripada negara jiran dengan kos sebanyak RM667,581.90 termasuk sewaan penerbangan kargo khas Air Asia,” ujarnya.

Beliau berkata, sebanyak RM10.1juta digunakan untuk membeli berjuta-juta pelitup muka dan pensanitasi tangan yang kini sedang diagih secara percuma di seluruh Sabah melalui pejabat Ahli Dewan Undangan Negeri (ADUN), sekolah, melalui pertubuhan bukan kerajaan (NGO) dan sebagainya.

Dalam pada itu, kerajaan Sabah turut membelanjakan RM23.65 juta untuk membantu petugas barisan hadapan seperti para wartawan, anggota RELA, anggota kastam, kakitangan ESSCOM, anggota imigresen, anggota PDRM, anggota maritim, anggota tentera, anggota pertahanan awam dan sebagainya yang telah berbudi dan berkhidmat kepada masyarakat sepanjang PKP.

Kerajaan Sabah turut mengagih pek makanan dan bantuan makanan keperluan dapur. Untuk tujuan ini, sejumlah RM34.74 juta dibelanjakan untuk meringankan bebanan 494,323 keluarga di seluruh Sabah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Growball Cinema Centre Point diarah tutup sementara

TIKUS “GANGGU” PENONTON WAYANGKota Kinabalu : Pejabat Kesihatan Kawasan Kota Kinabalu mengarahkan sebuah pawagam di kompleks beli-belah di Kota Kinabalu ditutup sementara berikutan penemuan tikus di dewan tayangan di pawagam berkenaan.

Pegawai Pejabat Kesihatan Kawasan Kota Kinabalu, Julaidah Sharip berkata, pihaknya menerima aduan berkenaan kehadiran tikus di panggung wayang terbabit susulan tular di laman sosial.

“Dalam aduan itu, pengadu meminta pihak kesihatan Dewan Bandaraya Kota Kinabalu (DBKK) mengambil tindakan sewajarnya.

“Seorang pegawai Jabatan Kesihatan Persekitaran DBKK menghubungi pihak kami untuk pemeriksaan bersama di panggung wayang berkenaan,” katanya ketika dihubungi, NSTP, hari ini.

Julaidah berkata, hasil pemeriksaan mendapati tujuh daripada lapan dewan tayangan di pawagam itu terdapat tikus.

“Sehubungan itu, Pejabat Kesihatan Kawasan Kota Kinabalu mengeluarkan arahan penutupan mengikut Seksyen 18(1)(d) Akta Pencegahan dan Pengawalan Penyakit Berjangkit 1988 selama 14 hari terhadap tujuh dewan tayangan yang dinyatakan.

“Arahan penutupan itu bermula 19 Januari sehingga 2 Februari bagi membolehkan kerja pembersihan dan pembasmian tikus dijalankan dengan sempurna,” katanya. – Harian Metro


Ismail Sabri Angkat Sumpah PM Ke-9 Esok

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah istiadat Pengurniaan Suratcara Pelantikan dan Mengangkat serta Menandatangi Sumpah Jawatan sebagai Perdana Menteri dijadualkan pada esok (Sabtu), jam 2.30 petang di lstana Negara.

Dalam satu kenyataan media, Datuk Pengelola Bijaya Diraja, Datuk Ahmad Fadil Shamsuddin berkata, baginda menzahirkan pandangan kerajaan perlu meneruskan usaha-usaha memerangi pandemik Covid-19 dan baginda berharap kemelut politik dapat berakhir dengan pelantikan Perdana Menteri ini.

”Seri Paduka Baginda menzahirkan pandangan dengan pelantikan Perdana Menteri ini, maka Kerajaan perlu meneruskan usaha-usaha memerangi pandemik COVID-19 dengan segera demi kemaslahatan dan keselamatan rakyat serta kesejahteraan negara yang amat terkesan akibat krisis dan ancaman pandemik ini.

Seri Paduka Baginda menzahirkan harapan agar dengan pelantikan Perdana Menteri baharu ini, kemelut politik dapat diakhiri dengan segera dan kesemua Ahli-ahli Dewan Rakyat dapat mengenepikan agenda politik dengan bersatu hati dan bersepakat berusaha menangani pandemik COVID-19 demi kepentingan rakyat dan negara,” memetik keyataan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


8 kontraktor dibebaskan, 2 disambung reman kes palsukan dokumen

KOTA KINABALU: Mahkamah Majistret, di sini hari ini, membebaskan lapan pengurus syarikat kontraktor yang direman Suruhanjaya Pencegahan Rasuah Malaysia (SPRM) bagi membantu siasatan berkaitan kes pemalsuan dokumen.

Majistret Stephanie Sherron Abbie, menetapkan jaminan RM8,000 untuk pembebasan semua individu terbabit.

Sementara itu, Stephanie membenarkan permintaan SPRM untuk menyambung tahanan reman dua kontraktor lain selama empat hari lagi bagi membantu siasatan agensi itu.

10 individu itu adalah antara 13 pengurus syarikat kontraktor, termasuk tiga wanita yang ditahan dan direman SPRM pada 15 Januari lalu.

Mereka disyaki mengemukakan dokumen palsu bagi mendapatkan tender projek daripada Jabatan Pendidikan Sabah.

Syarikat terbabit adalah dari sekitar Kota Kinabalu, Ranau, Kota Belud, Kuala Penyu dan Beaufort.

Suspek yang berumur antara 30 tahun hingga 60 tahun itu didakwa mendapat tender bernilai jutaan ringgit sejak 2016 dengan menggunakan dokumen palsu.

Tiga suspek wanita sudah dibebaskan dua hari lalu dengan jaminan sebanyak RM5,000 dan dua penjamin tempatan.

Permohonan reman terhadap semua individu terbabit dikendalikan Pegawai Pendakwa SPRM, Mohd Faliq Basiruddin. – Berita Harian


Rugi Ditipu ‘Rakan Lama’

KOTA KINABALU: Sebanyak 11 laporan polis diterima berhubung kegiatan penipuan seorang individu, di sini, yang menyamar sebagai rakan mangsa.

Laporan berkenaan diterima Bahagian Siasatan Jenayah Komersial, Ibu Pejabat Polis Daerah (IPD) Kota Kinabalu sejak Mac lalu membabitkan kerugian sebanyak RM109,400.

Ketua Polis Daerah Asisten Komisioner Habibi Majinji berkata, kertas siasatan dibuka mengikut Seksyen 420 Kanun Keseksaan yang memperuntukkan hukuman penjara setahun hingga 10 tahun dan sebat serta denda, jika sabit kesalahan.

“Berdasarkan siasatan mendapati, mangsa mendakwa menerima panggilan telefon daripada individu yang mengaku sebagai rakannya.

“Individu terbabit seterusnya menyatakan ingin meminjam sejumlah wang daripada mangsa dengan alasan kehilangan telefon dan dompet,” katanya dalam kenyataan media, hari ini.

Habibi berkata, bagaimanapun, sebaik memasukkan wang ke dalam akaun yang diberikan, mangsa kemudiannya gagal menghubungi semula individu berkenaan.

Katanya, mangsa menyedari ditipu selepas menghubungi rakan sebenarnya yang menafikan ada berbuat demikian.

“Sejak kebelakangan ini, pelbagai helah digunakan antaranya seperti macau scam, tipu peraduan boost, pinjaman tipu wujud, lembelian ‘online’ dan sebagainya.

“Justeru itu, orang ramai dinasihatkan supaya lebih bijak dan berhati-hati dengan segala kemudahan media sosial ketika ini,” katanya.

Habibi berkata, orang ramai juga boleh membuat pengesahan akaun yang diberikan penjenayah atau scammer kes penipuan menerusi laman web http://ccid.rmp.gov.my/semakmule.

Katanya, sebarang kemusykilan berkenaan panggilan scam juga boleh berhubung terus dengan polis ditalian 088-230 182 atau Hotline IPD Kota Kinabalu 088-529 220. – Berita Sabah


Restoran Boleh Dibuka Mulai 4 Mei Dengan Mengamalkan Penjarakan Sosial – PM

PUTRAJAYA: Perdana Menteri Malaysia, Tan Sri Muhyiddin Yassin mengumumkan bahawa restoran boleh dibuka semua bermula 4 Mei ini.

Menerusi Perutusan Khas Perdana Menteri sempena Hari Pekerja, beliau memaklumkan bahawa peniaga restoran dibenarkan untuk membuka restoran mulai Isnin depan.

“Mulai 4 hari bulan Mei ini, iaitu hari Isnin minggu depan, Pak Saleh yang saya sebutkan dalam ucapan saya yang terdahulu, boleh buka semula restoran yang ditutup,” katanya.

Walau bagaimanapun, beliau menegaskan bahawa setiap restoran perlulah mengikuti setiap SOP yang dikeluarkan kerajaan bagi mengekalkan amalan penjarakan sosial yang diterapkan.

Restoran boleh dibuka mulai 4 Mei dengan mengamalkan penjarakan sosial – PM @MuhyiddinYassin #PerintahKawalanPergerakan #COVID19 #penjarakansosial pic.twitter.com/OQI7wkVzLz

“Pastikan meja disusun dengan jarak sekurang-kurangnya 2 meter antara satu meja dengan meja yang lain.

Ini penting supaya di tengah-tengahnya ada ruang yang agak luas untuk pelanggan dan pekerja lalu dan ada jarak yang selamat antara pelanggan yang makan di situ.

Antara ringkasan SOP yang perlu dituruti seperti yang digambarkan oleh Perdana Menteri melalui contoh Pak Salleh adalah seperti berikut:

Walau bagaimanapun, Perdana Menteri juga menyatakan bahawa sekiranya berasa masih was-was, adalah lebih baik untuk tidak makan di kedai dan hanya membungkus makanan.

Kalau semua dah buat begini, pelanggan-pelanggan boleh datang makan di restoran atau beli makanan dengan rasa selamat. Jika masih was-was, bungkus sajalah. Tak perlu makan di restoran. Ini mungkin lebih baik.


COVID-19: 2,433 Kes Positif Baharu, 9 Kematian Hari Ini

PUTRAJAYA: Kementerian Kesihatan Malaysia (KKM) ingin memaklumkan bahawa pada hari ini bilangan kes sembuh Covid-19 adalah sebanyak 1,277 kes. Ini menjadikan jumlah kumulatif kes sembuh sepenuhnya daripada Covid-19 adalah sebanyak 108,109 kes (79.5 peratus daripada jumlah keseluruhan kes).

Pada hari ini, 10 Januari 2021, negara kita melaporkan kes harian sebanyak 2,433 kes. Ini menjadikan jumlah kes positif Covid-19 di Malaysia sebanyak 135,992 kes.

Manakala, jumlah kes aktif dengan kebolehjangkitan Covid-19 pula adalah 27,332 kes.  Daripada jumlah kes baharu berkenaan, terdapat tujuh (7) kes import yang mendapat jangkitan dari luar negara, manakala penularan Covid-19 dalam negara pula adalah sebanyak 2,426 kes. Bagi kes penularan di dalam negara, 1,784 kes adalah warganegara Malaysia dan 642 kes adalah bukan warganegara.

Selangor melaporkan kes harian baharu tertinggi iaitu sebanyak 730 kes (30.0 peratus). Daripada jumlah ini, sebanyak 510 kes (69.9 peratus) adalah daripada kluster-kluster dan saringan kontak rapat Covid-19 yang aktif dijalankan di lapangan. Ini diikuti oleh Sabah sebanyak 403 kes (16.6 peratus) dan Johor sebanyak 321 kes (13.2 peratus).

Sebanyak 86 kes (3.5 peratus) yang dilaporkan pula adalah berkaitan kluster-kluster di lokap, depot tahanan imigresen, dan penjara yang membabitkan Kluster Penjara Jalan Harapan (79 kes), Kluster Pagar Siput (3 kes), Kluster Penjara Seberang Perai (3 kes), dan Kluster Tembok Choh (1 kes).

Perincian penuh jumlah kes mengikut negeri adalah seperti di Lampiran 1 dan 2 yang disertakan bersama kenyataan media ini.

Sehingga kini, terdapat 171 kes positif Covid-19 yang sedang dirawat di Unit Rawatan Rapi (ICU), di mana 76 kes memerlukan bantuan pernafasan.

Dukacita dimaklumkan terdapat pertambahan sembilan (9) kes kematian Covid-19 pada hari ini, menjadikan jumlah kumulatif kes kematian Covid-19 di Malaysia adalah sebanyak 551 kes (0.40 peratus daripada jumlah keseluruhan kes).

Sehingga 10 Januari 2021, terdapat sebanyak 586 kluster telah dilaporkan termasuk lima (5) kluster baharu pada hari ini. Jumlah kluster yang telah tamat pula adalah sebanyak 332 kluster, termasuk tujuh (7) kluster yang tamat pada hari ini iaitu Kluster Bandar Impian, Kluster Indah Mas, Kluster Kubota, Kluster Batu Tiga, Kluster Rumah Merah, Kluster Sri Jujur, dan Kluster PTS Sibuga.

Ini menjadikan jumlah kluster aktif yang dipantau adalah sebanyak 254 kluster. Daripada jumlah tersebut, sebanyak 65 kluster melaporkan pertambahan kes pada hari ini. Kluster-kluster yang melaporkan pertambahan kes baharu tertinggi adalah Kluster Penjara Jalan Harapan (79 kes), Kluster Rawa Akasia (73 kes), dan Kluster Beringin (65 kes).

KKM juga ingin memaklumkan terdapat lima (5) kluster baharu yang telah dikenal pasti pada hari ini iaitu:

Kluster ini melibatkan daerah Sepang, Petaling, Klang, dan Hulu Langat di Selangor. Kes-kes dalam kluster ini telah dilaporkan positif Covid-19 bermula pada 31 Disember 2020 hasil saringan bersasar di sebuah tapak binaan. Sehingga 10 Januari 2021, sejumlah 140 individu telah disaring, di mana 67 kes telah dikesan positif COVID-19 dalam kluster ini.

Kluster ini melibatkan daerah Gombak di Selangor. Kes-kes bagi kluster telah dilaporkan positif Covid-19 bermula pada 9 Januari 2021 hasil saringan bersasar di sebuah kilang. Sehingga 10 Januari 2021, sejumlah 351 individu telah disaring, di mana 19 kes telah dikesan positif COVID-19 dalam kluster ini.

Kluster ini melibatkan daerah Sandakan di Sabah. Kes indeks bagi kluster ini (iaitu kes ke-125813) telah dilaporkan positif Covid-19 pada 7 Januari 2021 hasil saringan individu bergejala. Sehingga 10 Januari 2021, sejumlah 80 individu telah disaring, di mana sembilan (9) kes telah dikesan positif Covid-19 dalam kluster ini.

Kluster ini melibatkan daerah Tumpat dan Kota Bahru di Kelantan. Kes indeks bagi kluster ini (iaitu kes ke-125408) telah dilaporkan positif Covid-19 pada 6 Januari 2021 hasil saringan rentas negeri. Sehingga 10 Januari 2021, sejumlah 77 individu telah disaring, di mana 17 kes telah dikesan positif Covid-19 dalam kluster ini.

Kluster ini melibatkan daerah Pasir Puteh di Kelantan. Kes indeks bagi kluster ini (iaitu kes ke-122818) telah dilaporkan positif Covid-19 pada 5 Januari 2021 hasil saringan rentas negeri. Sehingga 10 Januari 2021, sejumlah 29 individu telah disaring, di mana 11 kes telah dikesan positif Covid-19 dalam kluster ini.

KKM ingin menasihati orang ramai agar terus patuhi saranan serta nasihat-nasihat kesihatan yang sering ditekankan iaitu;

Patuhlah kepada S.O.P sebagai normal baharu. KKM akan terus memantau perkembangan kejadian jangkitan di dalam negara, dan juga luar negara melalui maklumat yang diperolehi daripada pihak WHO. Orang ramai akan sentiasa dimaklumkan sebarang perkembangan terkini mengenainya.

Begitu juga, KKM akan memastikan langkah pencegahan dan kawalan yang sewajarnya adalah dilaksanakan secara berterusan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DUN Sabah Lulus RUU Perbekalan Tambahan Pertama 2019

KOTA KINABALU, 5 Ogos: Dewan Undangan Negeri Sabah (DUN) hari ini meluluskan Rang Undang-Undang (RUU) Perbekalan Tambahan Pertama (2019) 2019 yang memerlukan peruntukan tambahan berjumlah RM337,423,659.

Terdahulu, Ketua Menteri Datuk Seri Mohd Shafie Apdal yang juga Menteri Kewangan negeri ketika membentangkan RUU itu berkata sebanyak RM243,720,537 atau 72.2 peratus daripada jumlah Anggaran Perbekalan Tambahan 2019 diperlukan bagi pelarasan akaun untuk mematuhi peraturan perakaunan.

Beliau berkata, daripada jumlah itu, sebanyak RM131,720,537 adalah untuk menyelesaikan Akaun Pendahuluan Diri, manakala baki RM112 juta untuk caruman kepada Kumpulan Wang Berkanun Negeri.

“Ini bermakna, hanya RM93,703,122 sahaja melibatkan pengaliran wang tunai dalam Anggaran Perbekalan Tambahan Pertama 2019, iaitu meliputi sejumlah 27.8 peratus daripada jumlah keseluruhan anggaran perbekalan tambahan berkenaan,” katanya.

Mohd Shafie berkata sebanyak RM24,152,856 daripada aliran wang tunai dalam anggaran perbekalan tambahan pertama itu disyorkan untuk menampung perbelanjaan penyelenggaraan sistem perparitan utama serta kerja-kerja pengairan dan saliran di seluruh Sabah.

Katanya, RM16,420,830 pula disyorkan bagi keperluan di bawah vot Perkhidmatan Am Perbendaharaan di bawah Kementerian Kewangan Negeri meliputi rawatan perubatan kepada anggota perkhidmatan awam, pembaikan kemudahan, bayaran pemberian dalam negeri, bayaran penyewaan kenderaan swasta dan membiayai pembelian kenderaan kerajaan.

Selain itu, katanya, sebanyak RM8 juta disyorkan untuk bayaran pemberian kepada Lembaga Perhutanan, Tabung Rayuan Derma Bencana Alam, perbelanjaan sambutan Hari Kebesaran Negeri, pemberian kepada Pihak Berkuasa Tempatan dan Majlis Sukan Sabah.

“Sejumlah RM42,629,436 pula disyorkan untuk membiayai perbelanjaan emolument seperti tunggakan gaji, elaun lebih masa, gantian cuti rehat dan perbelanjaan pentadbiran pejabat seperti penyelenggaraan bangunan dan kenderaan, pembeliasan aset, penyewaan pejabat, bayaran utiliti serta perkhidmatan keselamatan,” katanya.

Mohd Shafie berkata kesemua anggaran perbekalan tambahan itu adalah mustahak bagi melicinkan operasi jentera pentadbiran kerajaan khusus untuk tempoh suku tahun keempat 2019.

Sebanyak 17 Ahli DUN mengambil bahagian dalam sesi perbahasan usul berkenaan.


(VIDEO) Mati Selepas Beri Tips Panjang Umur

GUANGDONG: Seorang lelaki yang juga pengerusi syarikat kesihatan meninggal dunia akibat serangan jantung selepas memberikan tips panjang umur.

Chen Peiwen, 65, mengetuai syarikat yang menjual produk perubatan tradisional China.

Daily Mail melaporkan, dia rebah di atas pentas selepas memberikan ucapan dalam kejadian yang berlaku November lalu di selatan China .

Dia pernah melakukan pembedahan pintasan jantung 20 tahun lalu.

Syarikat berkenaan menjual tonik istimewa yang didakwa mengandungi pelbagai herba dan boleh merawat gout.- Agensi


Harap Ismail Sabri Tidak Abai Hak Sabah & Sarawak

KUALA LUMPUR: Perdana Menteri kesembilan Datuk Seri Ismail Sabri Yaakob dan kepimpinan baharu Persekutuan yang bakal dibentuk diharap dapat memberi tumpuan terhadap hak-hak Sabah dan Sarawak seperti termaktub dalam Perlembagaan Persekutuan dan Perjanjian Malaysia 1963 (MA63).

Rata-rata pemimpin dan ahli politik dari Sabah dan Sarawak turut menzahirkan harapan dengan pelantikan itu juga dapat menghentikan kemelut politik, seterusnya kerajaan baharu dapat memberi fokus sepenuhnya terhadap usaha menangani pandemik Covid-19.

Ketua Menteri Sabah Datuk Hajiji Noor berkata, kerajaan negeri menyokong penuh pelantikan Ismail Sabri sebagai perdana menteri dan mengharapkan hubungan dengan kerajaan persekutuan akan membuahkan hasil, bukan hanya untuk mempercepatkan usaha membangunkan negeri itu, malah antara lain mengambil kira hak-hak Sabah.

“Kami akan meneruskan perjuangan ini dan isu-isu berkenaan dengan hak, keutamaan dan keperluan Sabah juga akan diteruskan. Sekarang pergolakan kepimpinan di peringkat Persekutuan telah diselesaikan.

“Marilah kita semua bersatu, mengetepikan perbezaan dan terus bergerak untuk memerangi pandemik Covid-19 serta membangun kembali ekonomi kita,” katanya dalam kenyataan, hari ini.

Presiden Parti Solidariti Tanah Airku (STAR) yang juga Timbalan Ketua Menteri Sabah Datuk Seri Dr Jeffrey Kitingan berharap tiada lagi kemelut politik atau perebutan jawatan akan berlaku selepas ini dan kepimpinan baharu yang bakal dilantik kekal sehingga pilihan raya umum akan datang.

“Kita mahu perdana menteri dan menteri yang akan dilantik akan mengutamakan perkara yang paling penting pada masa kini iaitu masalah Covid-19… bagaimana membantu rakyat yang dalam kesusahan akibat pandemik ini,” katanya kepada pemberita di Lapangan Terbang Antarabangsa Kota Kinabalu, hari ini.

Timbalan Presiden Parti Bersatu Rakyat Sabah (PBRS) Datuk Arthur Joseph Kurup dalam satu kenyataan berkata, parti itu sebagai komponen Barisan Nasional (BN) menyokong penuh pelantikan itu dan yakin dengan kemampuan Ismail Sabri berdasarkan pengalaman luas beliau dalam pentadbiran kerajaan.

Parti Bersatu Sabah (PBS) Presiden Datuk Seri Dr Maximus Ongkili menyifatkan Ismail Sabri sebagai pilihan tepat bagi mengisi kekosongan kepimpinan dan sebagai perdana menteri beliau telah menunjukkan keupayaan kepimpinannya dalam tempoh 17 bulan dalam kerajaan terdahulu.

“PBS berharap dapat bekerjasama rapat dengan beliau terutama mengenai keperluan pembangunan dan keselamatan Sabah serta menyelesaikan perkara tertangguh berkaitan MA63,” katanya dalam kenyataan.

Sementara itu, Ahli Parlimen Santubong Datuk Seri Dr Wan Junaidi Tuanku Jaafar berkata, semua parti politik yang menyokong pencalonan Ismail Sabri sebagai Perdana Menteri tidak boleh mendesak jawatan dalam pembentukan Jemaah Menteri baharu.

Sebaliknya, katanya, mereka perlu terus bersatu dalam membantu Ismail Sabri menangani isu-isu semasa kerana beliau memikul tanggungjawab besar dalam menyelesaikan pandemik COVID-19.

“Justeru, saya menggesa semua parti politik memberi kerjasama penuh dan sokong perkenan Yang di-Pertuan Agong supaya Ismail Sabri dapat memberi tumpuan sepenuhnya kepada tugas penting mentadbir negara pada masa yang mencabar ini,” katanya dalam kenyataan.

Dalam pada itu, Kelab Penyokong Gabungan Parti Sarawak (GPS) yakin dengan kemampuan Ismail Sabri untuk menerajui negara ketika dalam suasana sukar ketika ini.

Timbalan Pengerusinya Aidel Lariwoo berharap dengan kepimpinan Ismail Sabri, Malaysia mampu memerangi pandemik COVID-19 yang semakin meruncing serta menyelaras pemulihan ekonomi.

“Adalah menjadi harapan kami agar kerajaan Persekutuan baharu akan bersatu dan mempunyai kepentingan terbaik untuk rakyat.

“Ini bersama-sama dengan meneruskan usaha kerajaan terdahulu dalam mengembalikan hak-hak Sarawak yang termaktub dalam MA63, Persekutuan Perlembagaan dan Laporan Jawatankuasa Antara Kerajaan 1962,” katanya. – BERNAMA


Dua Maut Kereta Bertembung

LABUAN: Dua penumpang sebuah kereta Perodua Bezza maut selepas kenderaan dinaiki bertembung dengan sebuah van dalam kejadian di Jalan Tun Mustapha, semalam.

Dalam kejadian jam 11.45 malam berhampiran lampu isyarat Masjid An-Nur itu, kedua-dua lelaki berusia 40 dan 36 tahun disahkan meninggal dunia di tempat kejadian akibat kecederaan serius.

Ketua Polis Daerah Wilayah Persekutuan Labuan Superintendan Muhamad Farid Ahmad berkata, siasatan awal mendapati, Perodua Bezza yang dipandu seorang lelaki berusia 58 tahun membawa kedua-dua mangsa bergerak dari arah bandar ke Jalan Masjid berkenaan.

Bagaimanapun katanya, sebaik tiba di lokasi kejadian, kenderaan mangsa bertembung dengan sebuah Van jenis Nissan yang datang dari arah bertentangan.

“Kenderaan jenis Van berkenaan yang dipandu lelaki berusia 22 tahun itu bergerak dari arah Pohon Batu menuju ke pusat bandar.

“Akibat daripada impak kemalangan berkenaan, dua penumpang Perodua Bezza itu dikatakan terhumban keluar manakala seorang lagi tersepit ditempat duduk hadapan,” katanya ketika dihubungi, hari ini.

Muhamad Farid berkata, pasukan paramedik ambulans Hospital Labuan yang tiba di tempat kejadian mengesahkan kedua-dua mangsa sudah meninggal dunia.

Katanya, mangsa yang maut dikenali sebagai Amar Hassim dan Mal Parad dibawa ke Unit Forensik Hospital Nukleus W.P Labuan untuk proses bedah siasat.

“Manakala, kedua-dua pemandu hanya mengalami kecederaan ringan dan dirawat di Unit Kecemasan Hospital Labuan. Sampel darah dan air kencing kedua-dua pemandu juga diambil untuk ujian dadah dan alkohol.

“Kemalangan berpunca daripada kecuaian pemandu Proton Bezza semasa memandu keluar dari simpang,” katanya.

Muhamad Farid berkata, kes disiasat mengikut Seksyen  41(1) Akta Pengangkutan Jalan 1987 iaitu memandu secara melulu hingga menyebabkan kematian.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Asal usul perkataan ‘bossku’

KUALA LUMPUR 15 Jan.- ‘Malu apa bossku’ itu tiga perkataan yang ditulis pada sebuah poster dengan gambar bekas Perdana Menteri, Datuk Seri Najib Tun Razak menunggang sebuah motosikal yang kini menjadi tular di media sosial.

Bossku atau bosku merupakan bahasa slanga yang kini digunakan oleh kalangan anak-anak muda terutama golongan bermotosikal.

Kamus Dewan Bahasa dan Pustaka menerangkan, slanga adalah kata-kata (ungkapan dan sebagainya) yang tidak tergolong dalam percakapan tidak rasmi.

Bagi individu yang sentiasa mengikuti trend terkini di lama sosial, sudah pasti melihat fenomena penggunaan bahasa slanga ini dengan lebih jelas lagi.

Semakan di Twitter mendapati perkataan slanga ‘bossku’ didakwa berasal dari Sabah.

“Perkataan ini asal dari Sabah dan Sabahan guna perkataan bossku terutama bila berjual beli. Orang Semenanjung yang tak tau function ‘bossku’ ni acah-acah nak pakai dalam daily conversation,” tulis @ASyrfe

Seorang pengguna Twitter @InjangNation juga mendakwa perkataan ‘bossku’ mula digunakan oleh masyarakat Sabah terutama di daerah Tawau.

“Perkataan ‘bos’ orang Sabah selalu guna untuk merujuk seorang yang kita tak tahu/kenal nama orang tu. Contoh ayat ‘Bos, boleh tanya ke?’. Dia sama macam ‘bro’ juga la. Di sabah semua orang ‘bos’, tak kesah la kau bos betul ke, kuli ke, bangla ke, panggilan ‘bos’ memang biasa,” kata @InjangNation

Sebuah laman sesawang Yoodo Community turut medakwa perkataan ‘bossku’ merupakan bahasa slanga yang berasal dari negeri Di Bawah Bayu itu.

“Bossku sana bossku sini? Tahukah korang perkataan bossku ini dari Sabah, ianya bermaksud ‘kawanku’. Ianya digunakan kepada teman supaya nampak lebih akrab? Malahan dengan orang tidak dikenali, barulah nampak mesra gitu dan macam biasalah menjadi tular di Semenanjung Malaysia,” tulis laman sesawang tersebut.

Sementara sebutan ‘malu apa bossku” mula menjadi sebutan yang popular selepas video pendek yang tular di Facebook menampilkan seorang pemuda merakam video bersama Najib. Pemuda tersebut kedengaran menyebut ‘bosku’ dan disambut oleh Najib dengan menyebut, ‘Malu apa bosku’.

Foto grafik Najib menaiki motosikal Yamaha Y15ZR bersama perkataan ‘malu apa bossku’ juga telah tersebar dengan pantas di saluran media sosial.-UTUSAN ONLINE


PRK Kimanis: Rakyat Perlu Cipta Sejarah Tumbangkan Kubu Kuat BN – Azis

KOTA KINABALU: Ketua Wira Parti Warisan Sabah (Warisan) Datuk Azis Jamman mahu rakyat Kimanis mencipta sejarah mengubah senario politik Kimanis dengan memilih calon Warisan dalam Pilihan Raya Kecil (PRK) Parlimen Kimanis pada 18 Januari ini.

Beliau berkata, memberi kemenangan kepada UMNO tidak akan mengubah hakikat bahawa di Dewan Undangan Negeri (DUN) hanya tinggal satu sahaja kerusi UMNO.

Manakala, di peringkat Persekutuan, terdapat pembangkang. Jadi marilah buat perubahan dan menjadi sebahagian daripada kerajaan.

“Sudah hampir 26 tahun Kimanis berada dibawah BN. Malah ‘Bossku’ tidak berkunjung ke Kimanis untuk tinjauan mesra sebaliknya beliau datang ke Membakut. Kenapa? Ia kerana mereka tahu realitinya beliau tahu, BN gagal di Kimanis dan Pekan Kimanis kelihatan seperti sunyi seperti ‘ghost town’ biarpun selepas 26 tahun memerintah,” katanya dalam satu kenyataan, di sini semalam.

Azis, yang juga Timbalan Menteri Dalam Negeri berkata, berapa banyak pembangunan yang terbengkalai di Kimanis kerana tertipu dengan janji-janji manis UMNO/BN tentang Projek Terminal Minyak & Gas Kimanis (SOGT) akan membuka peluang pekerjaan dan membawa pembangunan di Pekan Kimanis.

Katanya, projek itu dijangka membuka peluang perkerjaan dan akan membangunkan Pekan Kimanis dan kawasan sekitarnya? Namun apa yang berlaku. Tiada peluang pekerjaan untuk penduduk setempat dan tiada pusingan ekonomi di kawasan sekitar.

“Malah, impak projek pembangunan SOGT pun tidak dapat dirasai oleh penduduk setempat. Ia dimonopoli oleh kontraktor luar. Gas milik Sabah tetapi kilang memproses gas di bina di Sarawak.

“Rakyat Kimanis dan Sabah pada keseluruhannya hanya mampu menjadi penonton kepada gas-gas milik Sabah di hantar ke Bintulu Sarawak dan inilah hasil kerja UMNO/BN sewaktu mereka berkuasa. Natijahnya, Parlimen Kimanis adalah apa yang anda lihat hari ini,” jelasnya.

Mengenai persaingan satu lawan satu dalam PRK Kimanis antara calon Warisan, Datuk Karim Bujang dan calon Barisan Nasional (BN), Datuk Mohamad Alamin, beliau tidak melihat perkara itu sebagai sesuatu yang perlu dibimbangkan.

Beliau berkata, BN seharusnya lebih bimbang kerana semua parti dalam Pakatan Harapan (PH) dan parti tempatan Pertubuhan Kinabalu Progresif Bersatu (UPKO) memberi sokongan tidak berbelah bahagi kepada Warisan bagi menumbangkan BN di Kimanis.

“Mengapa rakyat Kimanis harus memilih menjadi pembangkang bila mereka mempunyai peluang menjadi sebahagian daripada kerajaan.

“Sudah tentu kita tidak memandang rendah pembangkang tapi kita lebih daripada gembira menjadi ‘underdog party’ kerana Kimanis sentiasa menjadi kubu kuat mereka,” jelasnya.

Azis juga yakin mampu menumbangkan BN kerana Sabah bukan Semenanjung Malaysia. Orang Sabah tahu apa mereka mahukan.

“Kita sedang memperjuangkan hak Sabah dalam Perjanjian Malaysia 1963 (MA63). Dalam tempoh setahun tujuh bulan, 17 daripada 21 perkara termaktub dalam MA63 berjaya diselesaikan.

“Kami juga terus menuntut apa seharusnya menjadi hak kita maka, kita perlukan suara yang lebih besar di Parlimen,” ujarnya.


Dua Pengedar Dadah Ditahan Di Kinarut

PAPAR: Dua lelaki ditahan selepas disyaki menjalankan kegiatan pengedaran dadah dalam operasi yang dijalankan di kawasan Kinarut, di sini, semalam.

Kedua-dua lelaki terbabit ditahan dalam operasi yang dijalankan secara bersepadu membabitkan Jabatan Siasatan Jenayah Narkotik (JSJB) Ibu Pejabat Kontijen (IPK) Sabah dan BSJN Ibu Pejabat Polis Daerah (IPD) Papar.

Ketua Polis Daerah Papar Deputi Superintendan Batholomew Umpit berkata, kedua-dua suspek adalah warga tempatan berusia 20-an.

Katanya, hasil pemeriksaan lanjut, polis menemui dadah seberat 86.64 gram yang dipercayai untuk dijual kepada penagih dadah sekitar daerah Papar.

“Hasil ujian saringan air kencing yang dijalankan terhadap kedua-dua suspek turut didapati positif dadah jenis Methamphetamine dan Amphetamine.

“Kes disiasat mengikut Seksyen 39B Akta Dadah Berbahaya 1952 dan jika sabit kesalahan pesalah boleh dikenakan hukuman mati atau penjara seumur hidup dan sebatan” katanya dalam kenyataan media yang dikeluarkan, hari ini.

Batholomew berkata, kejayaan tangkapan ini adalah salah satu usaha berterusan polis dalam mengatasi masalah penyalahgunaan dadah.

Katanya, ia juga sebagai salah satu langkah terbaik dalam mencegah sebarang aktiviti jenayah di daerah Papar.

“Orang ramai juga dinasihatkan untuk menyalurkan sebarang maklumat berkaitan dadah dan jenayah di daerah ini kepada pihak polis atau IPD Papar khususnya untuk tindakan segera,” katanya. -AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa Bumi Lemah Landa Perairan Semporna

KOTA KINABALU: Satu gempa bumi lemah berukuran 3.2 pada skala Richter melanda perairan Tenggara Semporna, Sabah pada jam 2.55 petang, 24 Jun 2019.

Koordinat : 4.2° Utara dan 118.8° TimurMagnitud : 3.2 skala RichterJarak : 171km Timur Laut dari Tarakan,IndonesiaKedalaman : 10 km


Isteri Ditikam 24 Kali Selepas Membelek Telefon Suami Dakwa Ada Hubungan Lain

Seorang bekas jurubahasa mahkamah telah dipenjara selama 6 bulan pada Isnin (2 Mac) kerana menikam isterinya.

Lelaki yang berusia 72 tahun itu telah mengaku bersalah atas satu pertuduhan sengaja menyebabkan kecederaan dengan menggunakan senjata berbahaya.

Ketika kejadian, mangsa yang berusia 66 tahun telah membelek telefon bimbit milik tertuduh semasa dia sedang mandi di rumahnya pada 23 November, 2018.

Mangsa sempat membaca beberapa mesej yang terdapat dalam telefon bimbit tertuduh dan percaya bahawa suaminya itu mempunyai hubungan dengan perempuan lain.

Selepas selesai mandi, tertuduh keluar daripada bilik air bersama dengan sebuah baldi yang berisi pakaian kotor dan terus menuju ke mesin basuh bersama baldi tersebut.

Semasa mereka di dapur, mangsa mula bertanya kepada tertuduh berkenaan mesej yang dibacanya itu untuk mengetahui dengan siapa suspek bermesej.

Tertuduh menegaskan bahawa perempuan itu adalah pelanggannya. Mereka kemudiannya dilaporkan bertengkar selepas daripada itu.

Tertuduh yang tidak dapat mengawal kemarahan bertindak memukul kepala isterinya itu berulang kali dengan baldi tersebut sehingga ianya pecah menjadi tiga.

Dia kemudiannya mengambil sebilah pisau daripada sinki dan terus menikam isterinya itu sebanyak 13 kali di bahagian lengan, enam kali di bahagian punggung dan lima kali di belakangnya, tulis dokumen daripada mahkamah.

Mangsa tidak mampu untuk bertindak balas, kata pendakwa.

Tertuduh akhirnya membuang pisau itu di dapur dan terus menghubungi polis.

Mangsa telah digegaskan ke Sengkang General Hospital oleh ambulans dengan pelbagai kesan luka di tangan, punggung serta belakangnya.

Mangsa mengalami 24 kecederaan hasil daripada 24 tikaman yang dilakukan suaminya itu dengan menggunakan pisau dapur yang mempunyai bilah sepanjang 16cm.

Peguambela T M Sinnadurai menyatakan kepada mahkamah bahawa kliennya itu kini bekerja sendiri dan masih lagi bersama isterinya, ianya benar-benar menyedihkan.

“Tertuduh mengakui bahawa tindakannya itu berpunca kerana kemarahan,” katanya. “Ini adalah parut yang akan kekal bersamanya sepanjang hayat.”

Beliau turut menambah bahawa tertuduh mempunyai empat orang anak hasil perkahwinan bersama isterinya dan telah bekerja sebagai jurubahasa rasmi sepanjang 20 tahun yang lalu.

Menurutnya lagi, kliennya itu telah menyertai satu program kaunseling secara sukarela untuk membantu dirinya sendiri.

Untuk dakwaan menyebabkan kecederaan secara sengaja dengan menggunakan senjata berbahaya, tertuduh boleh dikenakan hukuman penjara sehingga tujuh tahun serta denda. Tertuduh tidak boleh disebat kerana umurnya telah melebihi 50 tahun.


“Kenapa Saya Perlu Sembunyi Orang”, Soal Shafie Kepada Jeffrey

KOTA KINABALU: Ketua Menteri Datuk Seri Panglima Mohd. Shafie Apdal membidas kenyataan Datuk Dr Jeffrey Kitingan yang mendakwa kononnya wakil rakyat Kerajaan Sabah disembunyikan.

“Kenapa saya perlu menyembunyikan orang? Saya tidak sembunyikan orang saya. Saya baru balik dari Parlimen di Kuala Lumpur. Kenapa mahu sembunyikan orang. Mereka ini ada keluarga dan ini adalah negara demokratik.

“Saya tidak sembunyikan Limus Jury dan James Ratib,” katanya bagi mengulas dakwaan Presiden Parti Solidariti Tanah Airku (Star) yang menyatakan beliau sembunyikan wakil rakyat kerajaan.

Menurutnya, pihak pembangkang yang cuba mengurung orang tapi kini mendakwa beliau pula yang menyembunyikan orang.

“Mereka yang mengurung dan menggangu orang lain, ini adalah realitinya. Sudah jelas orang tidak mahu dan lihat dalam blog dan media sosial, orang ramai juga menyatakan cukup-cukuplah menggangu,” jelasnya.

Ditanya mengenai langkah mengubal undang-undang anti lompat parti, Presiden Parti Warisan Sabah (Warisan) ini menyerahkan kepada Peguam Besar Sabah yang baharu, Brenndon Keith Soh untuk melihat keperluan pembentukan undang-undang tersebut.

Katanya, pembentukan undang-undang sebegitu lebih kepada melindungi parti dan bukan kepentingan individu.

“Apabila individu beralih sokongan, kita mahu parti itu masih kekal di situ dan inilah yang setiap parti perlu pegang. Ini melibatkan impilkasi perundangan terhadap tanggungjawab seseorang. Bila seseorang individu melakukan kesalahan adakah parti atau individu yang akan terjejas?.

“Banyak pandangan yang boleh diambil kira untuk mengelakkan orang melompat. Apa yang penting, orang ramai perlu menilai jika individu itu sentiasa melompat dari satu parti ke parti yang lain, apa terjadi kepada mereka? Lebih baik pengundi sendiri yang menghukum mereka, ini lebih efektif,” katanya seleas Majlis Penyampaian Watikah Peguam Besar Sabah yang baharu, di Pusat Pentadbiran Negeri Sabah, hari ini.

Tambahnya, penstrukturan undang-undang sedia ada perlu dilakukan bagi mengukuhkan kedaulatan undang-undang peringkat negeri.

Mohd. Shafie berkata, ada antara undang-undang sudah agak lama dan perlu ditambah baik bersesuaian dengan keadaan semasa antaranya dalam aspek perhutanan, perlombongan serta minyak dan gas.

Katanya, beliau tidak mahu ada pertindihan peranan di peringkat kementerian, maka penyelarasan perlu dilakukan bersesuaian dengan enakmen yang ada.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKK diiktiraf MBR anjur kursus peserta paling ramai

KOTA KINABALU, 19 Jan – Politeknik Kota Kinabalu (PKK) yang menganjurkan Kursus Asas Kejuruteraan Dandang (Boiler) mendapat pengiktirafan Malaysia Book of Records (MBR), hari ini.

Pengiktirafan itu sebagai penyertaan paling ramai dengan 1,098 peserta bagi program sehari anjuran bersama Malaysian Steam and Internal Combustion Engine Engineer Association (MSIEA).

Anugerah tersebut disampaikan oleh wakil MBR, Mohd Nazrul Hafizi Ahmad Fuzi kepada Setiausaha Kehormat MSIEA, Muhammad Salahuddin Abdul Majid,  yang mewakili PKK selepas majlis penutupan kursus berkenaan.

Sementara itu, Pengarah PKK, Zainab Othman berkata sambutan penyertaan kursus berkenaan sangat memberangsangkan dan di luar jangkaan sehingga berjaya mendapat pengiktirafan tersebut.

“Pengiktirafan yang diterima daripada MBR ini sudah pasti adalah hadiah istimewa bagi warga PKK khususnya bersempena dengan sambutan Jubli Emas 50 Tahun Politeknik Malaysia,” katanya dalam kenyataan di sini.

Zainab berkata peserta kursus berkenaan terdiri daripada masyarakat setempat di sekitar Kota Kinabalu, kakitangan dan pelajar PKK, serta pelajar daripada institusi kemahiran di sekitar bandar raya ini.

Katanya, kursus sehari yang dikendalikan oleh Muhammad Salahuddin itu bertujuan meningkatkan pengetahuan dan kemahiran peserta dalam pengendalian dan pengoperasian dandang, selain pengendalian keselamatan dan penyelenggaran peralatan berkaitan.

“Kursus ini juga lebih kepada perkongsian maklumat dan terbuka kepada semua lapisan masyarakat tanpa mengambil kira latar belakang akademik masing-masing.

“Selain itu, ia juga merupakan platform untuk para peserta yang berminat melanjutkan pengajian dalam bidang kejuruteraan dandang, ” katanya.


Jalan Rugading Lumpuh Akibat Banjir

TUARAN: Aliran lalulintas di Jalan Rugading lumpuh oleh banjir kilat akibat hujan lebat petang tadi.

Dalam satu kenyataan Ibu Pejabat Polis Daerah (IPD) Tuaran, anggota trafik berusaha membantu masyarakat Tuaran daripada terkandas dalam kesesakan lalu lintas akibat banjir tersebut.

Akibat hujan yang berterusan beberapa jam sejak tengah hari, IPD Tuaran turut mengawal keadaan trafik di jalan Rugading yang mengalami banjir ketika Ops Lancar Aidilfitri giat dijalankan.

Disamping menjalankan Ops Lancar Aidilfitri itu, salah seorang anggota Trafik IPD Tuaran KPL telah membantu pemandu lori mengalihkan lori yang terkandas akibat banjir. -SabahNewsToday


Joseph Pairin Kitingan presiden parti baharu di Sabah

KOTA KINABALU – Empat parti politik di Sabah iaitu PBS, Star, PBRS dan Umno hari ini secara rasminya mengumumkan pakatan politik menerusi penubuhan Gabungan Bersatu Sabah (GBS).

Presiden PBS Tan Sri Joseph Pairin Kitingan diumumkan sebagai pengerusi interim GBS manakala timbalan pengerusinya terdiri daripada Timbalan Presiden PBS Datuk Seri Dr Maximus Ongkili, Pengerusi Umno Sabah Datuk Seri Hajiji Noor, Presiden Star Datuk Dr Jeffrey Kitingan, Presiden PBRS Tan Sri Joseph Kurup dan Ahli Parlimen Kimanis Datuk Seri Anifah Aman yang kini Ahli Parlimen Bebas.

Sementara bekas Menteri Pelancongan, Kebudayaan dan Alam Sekitar Sabah Datuk Seri Masidi Manjun, Datuk Seri Dr Salleh Said Keruak dan Datuk Johniston Bangkuai pula masing-masing dilantik sebagai setiausaha agung, bendahari dan ketua penerangan manakala kesemua Ahli Dewan Undangan Negeri (Adun dan Ahli Parlimen PBS, Umno, Star dan PBRS secara automatik menjadi Anggota Jawatankuasa GBS.

Pairin ketika mengumumkan penubuhan GBS dalam sidang media di sini, berkata  GBS  ditubuhkan atas kesedaran tentang denyut nadi rakyat yang dahagakan perpaduan di samping kekuatan parti politik berkenaan di Sabah serta bagi mewujudkan budaya politik baharu selepas era rejim pakatan terdahulu berakhir di Sabah selepas Pilihan Raya Umum Ke-14 (PRU14) lepas.

“GBS sedia mengambil alih dari tampuk kerajaan sedia ada yang sehingga ke hari ini belum disahkan statusnya, dan GBS akan memastikan Malaysia dan Sabah kekal harmoni dan bersatu, di samping meningkatkan pembangunan sodio-ekonomi negeri dan mewujudkan sebuah masyarakat yang adil dan saksama.

“Selepas lima bulan ‘berkuasa’, kerajaan negeri pimpinan Parti Warisan Sabah bukan sahaja gagal menjalankan kerja seperti yang diamanatkan oleh rakyat, tetapi juga memperlihatkan kelemahan mereka.

“Antaranya (kelemahan) ialah memperjuangkan hak-hak Sabah dalam Persekutuan Malaysia seperti termaktub dalam Perlembagaan Persekutuan dan Perjanjian Malaysia 1963, membantu pemohon yang tidak layak mendapatkan dokumen pengenalan diri, empangan Kaiduan, Projek Tanjung Aru Eco-Development (TAED)…” katanya.

Pairin berkata GBS akan memberi kerjasama penuh kepada Kerajaan Persekutuan pimpinan Pakatan Harapan demi kesejahteraan Malaysia Baharu dan Sabah.

“Kami menjemput dan merayu semua rakyat tulen negara Malaysia di negeri Sabah untuk mendukung dan menyertai perjuangan murni ini demi menyelamatkan Sabah dan memperjuangkan kemajuan, keselamatan, integriti wilayah serta kemakmuran negeri Sabah yang tercinta,” katanya.

Sementara itu ketika ditanya berhubung pendaftaran GBS, Masidi berkata lambat laun GBS akan didaftarkan dengan Pendaftar Pertubuhan namun tidak menetapkan tempoh masa bila gabungan itu akan didaftarkan.

“GBS ingin mewujudkan budaya politik baharu di Sabah di mana tidak ada parti dalam GBS menganggap parti mereka lebih dominan atau lebih berkuasa berbanding parti-parti lain dalam gabungan itu seperti yang pernah berlaku sebelum ini, katanya.

Masidi juga berkata kepimpinan GBS sepakat bahawa fasa seterusnya selepas pengumuman rasmi GBS ialah menjadikan semua ketua dan presiden parti komponen dalam GBS sebagai pengerusi bersama gabungan itu manakala Pairin dan Adun Sungai Sibuga yang juga bekas Ketua Menteri Tan Sri Musa Aman sebagai penasihat GBS.

Pada masa ini parti gabungan GBS menguasai 21 kerusi Dewan Undangan Negeri (Dun) dan 10 kerusi Parlimen.


Sabah bakal laksana kurikulum pendidikan berasaskan perindustrian

KOTA KINABALU, 22 Jan – Sabah bakal melaksanakan kurikulum pendidikan berasaskan perindustrian di peringkat sekolah dan institusi pendidikan tinggi awam dan swasta di negeri ini.

Menteri Pelajaran dan Inovasi Sabah Datuk Dr Yusof Yacob berkata ini adalah selaras dengan wawasan Ketua Menteri Sabah Datuk Seri Mohd Shafie Apdal yang mahu menjadikan Sabah sebagai sebuah negeri perindustrian.

Katanya untuk itu, semua jabatan berkaitan pendidikan di Sabah akan digerakkan dengan segera agar dapat berganding bahu dalam pelaksanaan perancangan ke arah usaha tersebut.

“Pada masa sama, semua kolej negeri dan swasta serta institusi pendidikan tinggi awam dan swasta di Sabah diminta menyemak semula semua kurikulum mereka pada tahun ini dengan memberi penekanan kepada aspek kemahiran keusahawanan di kalangan pelajar,” katanya dalam satu kenyataan di sini hari ini, susulan lawatan rasmi kementeriannya ke Singapura baru-baru ini.

Yusof berkata rangka lawatan kerja itu adalah lawatan balas terhadap kunjungan rasmi Timbalan Perdana Menteri Singapura Teo Chee Hean ke Sabah pada tahun lepas.

Katanya ia bertujuan meneroka model pendidikan di Singapura pada peringkat pra sekolah, sekolah rendah, sekolah menengah, dan institusi pendidikan tinggi.

Menurutnya hasil kunjungan rasmi ini juga telah membuka ruang kepada pemeteraian satu memorandum persefahaman (MoU) antara kerajaan Negeri Sabah dan Kementerian Pendidikan Singapura yang dijangka akan dilaksanakan dalam masa terdekat.

“MoU tersebut antara lain adalah usaha ke arah kerjasama dalam beberapa bidang yang dikenal pasti, antaranya pertukaran staf dan pelajar, pengajaran kursus-kursus bercirikan inovatif dan penyelidikan bersama bagi kedua-dua pihak,” katanya.

Dalam rangka lawatan tersebut, rombongan delegasi mengadakan kunjungan ke beberapa sekolah rendah dan menengah, institusi pendidikan tinggi dan agensi di Singapura antaranya Institute of Technical Education (ITE), National University of Singapore (NUS), Kementerian Pendidikan Singapura dan kunjungan hormat terhadap Menteri Pendidikan Singapura, Ong Ye Kung.

Lawatan yang diketuai Yusof itu turut disertai Pembantu Menteri Pelajaran dan Inovasi Sabah Jennifer Lasimbang dan Naib Cancelor Universiti Malaysia Sabah Datuk Dr D Kamarudin D Mudin.


BERSATU Ingin Pastikan Karim Bujang Menang Di PRK Kimanis

MEMBAKUT: Parti Pribumi Bersatu Malaysia (Bersatu) Sabah ingin pastikan calon Parti Warisan Sabah (Warisan) Datuk Karim Bujang menang dalam Pilihan Raya Kecil (PRK) Parlimen Kimanis.

Ketua Bersatu Sabah, Datuk Seri Hajiji Noor berkata pemimpin parti itu bersama dengan komponen Pakatan Harapan serta rakannya Warisan berkumpul di Kimanis bukan sahaja untuk merayakan Hari Krismas dan Tahun Baharu 2020 tetapi juga kerana agenda paling besar iaitu memastikan kemenangan bagi calon Warisan.

“Berilah peluang kepada calon Warisan ini untuk menang dalam pilihan raya kecil ini,” katanya dalam sambutan Hari Krismas dan Tahun Baharu 2020 di sini pada Sabtu.

Berucap buat pertama kalinya di hadapan Ketua Menteri Datuk Seri Mohd Shafie Apdal yang juga presiden Warisan, Hajiji berkata Kerajaan Negeri Sabah pimpinan Warisan di bawah pimpinan Shafie haruslah diberi ruang dan masa untuk meneruskan agenda pembangunan negeri Sabah.

“Kita di Sabah memerlukan politik pembangunan. Kita mahu menyokong kerajaan untuk membantu rakyat terutama kawasan-kawasan yang memerlukan pembangunan

“Kerana itu kita telah sepakat untuk memberi sokongan padu selaku ahli komponen Pakatan Harapan dan Warisan adalah kawan kita.

“Dalam keadaan seumpama inilah kita mesti tunjukkan sokongan kita kepada Kerajaan Negeri pimpinan Warisan terutama calon dalam pilihanraya kecil ini,” katanya.

Hajiji yang juga Adun Sulaman mengingatkan kepada semua agar pentingkan masa hadapan.

“Negeri Sabah perlukan satu perpaduan yang jitu iaitu antara kerajaan negeri dengan parti-parti komponen Pakatan Harapan kerana bagi kita yang penting ialah rakyat dan pembangunan ekonomi untuk rakyat.

“Kita tidak boleh bersandarkan kepada politik emosional, yang sudah tidak relevan lagi di Sabah seperti (dipraktikkan) Barisan Nasional  dan Umno yang juga meletakkan calon di sini,” katanya.

Hajiji mengakui bahawa beliau merupakan orang kuat Umno dahulu dan begitu juga dengan Shafie yang pernah memegang jawatan naib presiden Umno.

“Tetapi rakyat sudah menentukan keadaan politik dengan mengubah kerajaan lalu. Tentu ada sebabnya kenapa kerajaan lalu yang sudah lama memerintah negara ini tumbang.

“Mungkin mereka sudah tidak peduli kepada rakyat, pemimpin mereka sombong kepada rakyat dan banyak menyalahgunakan kuasa mereka dalam kerajaan.

“Dalam pilihan raya yang lepas (kerajaan lalu) telah dihukum oleh rakyat dan memilih Pakatan Harapan di peringkat persekutuan dan Warisan bagi kerajaan Negeri Sabah,” katanya.-SabahNewsToday


Tular Surat Osman Jamal Lulus 20,000 Ekar Tanah Untuk Musa Di Tongod?

KOTA KINABALU: Bolehkah Tan Sri Musa Aman semasa menjadi Pengerusi Yayasan Sabah memohon tanah untuk syarikatnya dan permohonan itu disokong oleh Datuk Osman Jamal ketika menjadi Pengarah Jabatan Tanah dan Ukur (JTU) pada tahun 1997?

Demikian persoalan yang timbul selepas sekeping surat daripada JTU bertarikh 20 November 1997 tular yang menunjukkan sebuah syarikat, Corak Nakhoda Sdn. Bhd. (Corak Nakhoda) memohon tanah berkeluasan 20,000 ekar untuk tujuan pertanian.

Selain surat yang ditandatangan oleh Osman itu, turut ditularkan ialah dokumen yang menunjukkan bahawa Musa adalah salah seorang daripada tiga pengarah syarikat itu semasa permohonan dibuat.

Sehubungan itu, blog shahbudindotcom.net yang menularkan semua dokumen berkenaan mendakwa wujud salah guna kuasa antara Musa dan Osman dalam memberikan kelulusan tanah itu kepada Corak Makhoda.

“Lebih menarik lagi, permohonan tanah  itu dibuat ketika Musa Aman menyandang jawatan Pengerusi Yayasan Sabah sejak Mac 1995 sehingga beliau meletakkan jawatannya pada Mac 1999 selepas bertanding atas tiket UMNO di DUN Sungai Sibuga.

“Persoalannya di sini, mengapa Musa Aman yang pada ketika itu memegang jawatan Pengerusi Yayasan Sabah memohon tanah negeri untuk kegunaan syarikatnya sendiri?

“Bukankah ini sudah menjadi suatu kesalahan kerana wujudnya “conflict of interest” dan semestinya kes ini perlu disiasat oleh pihak berkuasa?,” lapor blog berkenaan.

Selain dua surat berkenaan, turut ditularkan ialah sekeping gambar yang menunjukkan peta lokasi tanah tersebut di Tongod.

Sementara itu, blog berkenaan turut mendakwa kemarahan Osman terhadap Kerajaan Warisan yang memberikan geran tanah kepada rakyat terjawab selepas surat berkenaan mendedahkan penglibatannya semasa menjadi Pengarah JTU.

“Osman Jamal ini juga selepas melompat menyokong Musa, turut lantang mengkritik tindakan Shafie Apdal yang memberikan geran tanah kepada rakyat Sabah.

“Sekarang, baru kita tahu mengapa beliau sangat marah apabila Kerajaan Warisan memberikan geran ini kerana beliau juga salah seorang yang terkait dalam skandal tanah negeri Sabah yang diluluskannya kepada rakan-rakan politiknya, termasuk Musa Aman.

“Jadi, sekiranya benar dakwaan ini maka sahihlah rakyat Sabah sebenarnya sudah tertipu sejak berpuluh tahun oleh bekas pemimpin negeri yang berhasrat untuk menjadi Ketua Menteri sekali lagi,” kata blgo itu.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Zizi Kirana, Yusof Bahrin Sudah Nikah

KUALA LUMPUR: Penyanyi Zizi Kirana, 36, dan pelakon Yusof Bahrin, 29 selamat bernikah di Masjid Usamah Bin Zaid, Wangsa Maju, di sini, jam 10.30 pagi hari ini.

Pereka fesyen yang juga pereka busana pernikahan pasangan itu, Shanell Harun ketika dihubungi mengesahkan perkara itu.

“Alhamdulillah, Zizi dan Yusof dah selamat dinikahkan,” katanya.

Pada majlis itu, Zizi juga penyanyi lagu Eh menerima mas kahwin RM300, cincin berlian dan senaskhah al-Quran.

Sementara itu, pengurus Zizi iaitu Farahrizan Razak berkata, satu sesi sidang media bakal diadakan sebentar lagi.

Selamat pengantin baharu Zizi Kirana dan Yusuf Bahrin. Semoga berkekalan hingga ke syurga.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost